text:
Lívgevandi orð
Í sjeynda kapitli hjá Lukasi lesa vit um ta spennandi frásøgnina, táið Jesus tilvildarliga kom í eitt líkfylgi. Ein einkja var á veg til kirkjugarðin fyri at jarða einasta son sín, táið Jesus brádliga stóð har. Líkskarin steðgaði, og við stórari samkenslu tosaði Jesus við kvinnuna, nam við kistuna og gav boð um, at sonurin skuldi vera givin mammuni aftur.
Tað, sum hendi hesum unga manninum, er ein lýsing av, hvat hendir einum, sum verður umvendur til Kristus. Áðrenn tú og eg koma í samband við Frelsaran, eru vit deyð í misbrotum og syndum okkara (Ef.2.1) og eru ávegis til kirkjugarðin, sum Bíblian nevndir hin annar deyðin (Op.20,6), og verða í allar ævir skild frá kærleika Guds, um vit ikki verða fødd av nýggjum.
Men táið Jesus talar við tann neyðstadda syndaran gjøgnum sannførandi kraft Heilaga Andans, og viðkomandi setir álit sítt í trúgv á Harran Jesus Kristus, fær hann í stundini eitt nýtt lív. Friður, gleði og signing koma á kjalarvørrinum.
Kæri vinur, hevur tú hoyrt lívgevandi orð Jesusar? Bert Hann kann taka burtur lívleysu sál tína og geva tær eina hjartanemandi vakning í staðin, sum gevur tær fyrigeving og gleði nú beinanvegin, og eina vóna um Himmalin í allar ævir.
Um Jesus hevur bjargað tær frá ævigum deyða, bið Hann so um at brúka teg til at siga øðrum frá tí einasta Felsara, sum er førur fyri at geva menniskjum eitt nýtt lív.
Umsett úr Our Daily Bread
Mikkjal á Bergi


c: text/html

text:
Í gongini uttan fyri hvørja stovu er ein boðtalva, sum vit heita á foreldur um at hyggja eftir hvønn dag. Á boðtalvuna skriva vit týdningarmikil boð og um tað er nýtt lagt inn á heimasíðuna.
Døgurði mánadagin 22.okt.2018
19.okt.2018
Góðu tit øll :-)
Mándagin eta vit døgurða á stovninum, vit fáa blóðpylsu við kókaðum epli og gularót aftur við.
Vinarliga
Starvsfólkið
Arbeiði í garðinum
18.okt.2018
Í løtuni verur fjarvarmi lagdur inn í Býlingshúsið og tí er garðurin sperraður av í einum parti av garðinum niðan fyri húsið.
Eisini verður stóra reiggjan og dandan sum stóðu niðri í garðinum sett upp við sandkassan.
Vónandi fer arbeiði ikki at taka ov langa tí og vit fáa brúkt niðara part av garðinum aftur.
Vinarliga
Eyð
Fletting útsett
30.sep.2018
Tíverri hevur ongin fallgonga verði enn so vit útseta flettingingina og døgurðan mikudagin.
Vit geva boð so skjótt vit vita nær tað verður.
Vinarliga
Starvsfólkið
Virksemi í viku 40 og 41 á stovninum
28.sep.2018
Góðu foreldur :-)
Vika 40
Mándagin 1.okt. kl. 10.00 fara vit at fletta í barnagarðinum, pápi Jacobinu sum arbeiðir í Sóljustovu kemur at fletta, seyðurin kemur úr Gjógv.
Týsdagin 2.okt. seyma vit yndur og gera klárt til bóðpylsu.
Mikudagin 3.okt. bjóðar stovnurin døgurða, blóðpylsu og kókaði eplir og gularøtur.
Vika 41
Heystarverkstaður verður mikudagin 10.okt, hósdagin 11.okt. og fríggjadagin 12.okt.. allar dagar frá kl. 9.30-11.00.
Vinarliga
Starvsfólkið
Ráðleggingardagur 7.sep. 2018
Góðu foreldur :-)
7.sep.2018, er ráðleggingadagur í Býlingshúsinum undir Brúnni, tá er stovnurin stongdur.
Vit fara at brúka dagin til at planlegging árshjólið 2018/19.
Vinarliga
Starvsfólkið
Myndatøka 6.sep. 2018
Góðu foreldur :-)
6.sep. kl.9.00 verður myndatøka í "Býlingshúsinum unri Brúnni".
Tað er Sunrid í Gongd sum tekur myndirnar og hon byrjar við børninum í vøggustovunum.
Vinarliga
Starvsfólkið
Rennidagun :-)
21/6-2018 hava vit árliga rennidagin á stovninum. Vit møtast øll á stovunum kl.9.30, og byrja at ganga niðan til portri, á veg niðan til bóndan.
Fyrst hita vit upp eina løtu, og síðan at renna :-)
Tá børnini koma aftur á mál, fáa tey eina medalju, fruktstong og vatn.
Góðan rennidag :-)
Barnaútvarpið vitjar :-)
Í samband við Summarveitsluna fríggjadagin, og sum vit eru vertir fyri, hava vit í dag hava vit haft vitjan av Jonnu frá barnaútvarpinum.
Jonna hevur tosa við børnini í Trøllabólkinum :-) og vit hava øll sungi "Summarveitslusangin"
Sendingin verður send fríggjamorgunin 15. juni kl. 7.15
Sól og summar :-)
Góðu foreldur
Nú er tíðin komin til at børnini skulu hava sólcrem :-)
Vit vilja minna tykkum á at smyrja sólcrem á børnini um morgunin áðrenn tit koma, so smyrja vit sólcrem á, aftaná matpakka.
Vinarliga
starvsfólkið undir Brúnni
Myndir frá garðdagur 17. mai 2018
Góðu foreldru :-)
Túsund takk fyri tykkara fantastisku hjálpa á garðdegnum, tað er so deiligt at koma til arbeiðis og síggja garðin so nýlýkað, nýggjan sandkassa og ikki minst at børnini hava fingið stór frítt pláss til bóltspæl.
TAKK FYRI :-)
Vinarliga
starvsfólkið undir Brúnni
Garðdagur 17. mai frá kl. 15.00 til 18.00
Gardagur 17.mai frá kl.15.00 til 18.00
Í samband við at vit í ár eru vertir fyri árligu summarveitsluna hjá Sólareyga, Ternuryggi og undir Brúnni 15.juni, hava vit stóran tørv á tykkara hjálp til garðdagin, so garðurin verður innbjóðandi til veitsluna J
Hettar ynskja vit at fáa gjørt á garðdegnum:
Grava frá træverkinum: Runt um bálplássið 3 fólk 1 starvsfólk
Rund um sandkassan 2 fólk 1 starvsfólk
Niðri við ánna 2 fólk 1 starvsfólk
Við russibanan 2 fólk 1 starvsfólk
Træverkið niðri við stórureiggjuna skal takast niður 3-4 fólk 1 starvsfólk
Stórareiggjan skal takast burtur 1 ábyrgdari og 2 fólk
Lúka 3 fólk 1 starvsfólk
Rudda og feiga húsini 2 fólk 1 starvsfólk
Rudda og feiga súkklu skúrin 2 fólk 1 starvsfólk
Smíða sandkassa uttanfyri vøggustovurnar 2 fólk 1 starvsfólk
(Jørgen húsavørðurin er ábyrdari)
Sjálvandi skulu vit eisini hava tað hugnaligt, ígjøgnum allan dagin verður kaffi, kaka og frukt
Foreldraráðið ger døgurða, grýturætt við rís
Listin, at skriva seg uppá, hongur uppi í gongini :-)
Vinarliga
starvsfólkið undir Brúnni
Foreldrafundur verður 12. apríl kl.19.00 í Skúlanum við Løgmannabreyt !
Felags foreldrafundur verður í skúlanum við Løgmannabreyt !
(inngond frá Karamagnusarbreyt)
Kristian Eli Andersen, sálafrøðingur heldur fyrilestur um:
"Hvussu kunnu vit skilja fyribrigdið, sjálvsálit, soleiðis at vit best fáa styrkt sálarheilsuna hjá børnum okkara?"
Møguleiki verður at seta spurningar til uppleggi.
Aftaná verður kaffi og prát J
Vit gleða okkum at síggja tykkum
Vinarliga
Starvsfólkið
Ráðleggingardagurin fluttur frá 4.mai til 30 apríl.
Ráðleggingardagurin fluttur !
Ráðleggingardagurin sum var planlagdur at vera fríggjadagin 4.mai er fluttur til í staðin at vera
Mánadagin 30.apríl er stovnurin stongdur !
Vit vera her í húsinum og arbeiða við evninum “RELATIÒNSARBEIÐI
Vinarliga
Starvsfólkið
Ein vár heilsan frá okkum her í Býlingshúsinum undir Brúnni
Nú grækarismessa og páskini standa fyri durum, dagarnir eru blivnir ljósari og vit eru komin í rættuligt “várhýri” undir Brúnni.
Tjøldrini, í nógvum ymiskum útgávum, eru komin upp at hanga runt í húsinum, og boðar frá eini deiligari tíð fyri framman.
Vit tosa og syngja um tjøldrini og um ymiskar aðrar fuglar, sum halda til her hjá okkum í summarhálvuni, og tað komandi tíðina, fara vit at arbeiða enn meira við “skapandi evni” og gera ymiskt kreativt saman við børninum.
Ì komandi viku, viku 11, hava vit páskaverkstøð runt í húsinum.
Vit fara m.a. at klippa, klistra, sáa karse og mála runt í húsinum. Allar stovur hava eitthvørt kreativt við til verkstøðini.
Børnini skiftast um at vera við og øll sleppa at royna seg á ymiskum verkstøðum í húsinum.
Fríggjadagin 16.mars bjóðar stovnurin páskadøgura, vit eta nakkasteik við øllum góðum afturvið.
Gleðiligar páskir ynskja vit tykkum øllum :-)
Vinarliga
Starvsfólkið
Føstulávint
Hesa seinast tíðina hava vit klippa og klistra, tosa um okkara mentan í mun til føstulávint. Stovurnar eru pyntaðar við ymiskum føstulávintpynti og børnini eru óførð at kvøða og sláa ring
Mánadagin 12.februar 2018 kl.9.30 halda vit føstulávint í
"Býlingshúsinum undir Brúnni"
Henda dagin koma børnini útklødd og sminkaði á stovnin og uml. 9.30 byrja vit at sláa tunnu. Tá "kongurin ella drotningin" eru heiðraði, hugna vit okkum við tí góða sum er í tunnunum.
Uml.kl.11.00 bjóða vit pylsur, eplamorl og breyð til børnini og til millummála fáa børnini føstulávintsbollar og kakao.
Føstulávint
Hesa seinast tíðina hava vit klippa og klistra, tosa um okkara mentan í mun til føstulávint. Stovurnar eru pyntaðar við ymiskum føstulávintpynti og børnini eru óførð at kvøða og sláa ring
Mánadagin 12.februar 2018 kl.9.30 halda vit føstulávint í
"Býlingshúsinum undir Brúnni"
Henda dagin koma børnini útklødd og sminkaði á stovnin og uml. 9.30 byrja vit at sláa tunnu. Tá "kongurin ella drotningin" eru heiðraði, hugna vit okkum við tí góða sum er í tunnunum.
Uml.kl.11.00 bjóða vit pylsur, eplamorl og breyð til børnini og til millummála fáa børnini føstulávintsbollar og kakao.
Vælkomin til nýggju heimasíðuna hjá okkum :-)
Vit hava í langa tíð tosa um at fáa ein nýggja heimasíðu og eru nú loksin komin her til.
Tað komandi tíðuna fara vit at redigera í tekstinum so hann hongur saman við tí sum rørir seg í húsinum nú.
Nakrar av myndinum koma at vera almennar og liggja undir "Myndasavn". Tit fáa eisini eitt "log in" so tit síggja allar myndirnar á stovunum.
Myndatøka 19.okt. 2017
19.okt. kemur Sunrid í Gongd at taka myndir av børninum og vit byrja sum vant uml. kl 9.00 við myndum av vøggustovubørninum.
Møguleiki verður at velja í millum litmyndir og svart/hvítar, eisini er tekur hon syskinamyndir hjá
teimum sum ynska tað.
Tit fáa nærri kunning tá tað nærkast.
Vinarliga
Starvfólkið
Foreldrafundur 15.nov.2017 kl.19.00
Góðu foreldur
15.nov. kl.19.00 vilja vit bjóða tykkum til foreldrafund í alrúminum í Býlingshúsinum undir Brúnni.
Til fundin kemur Jógvan Fríriksson, bispur, at halda fyrilestur og evni verður "Samskiftið".
Foreldraráði sigur frá sínum arbeiði og vit velja nýtt umboð til Foreldraráðið.
Aftaná verður ein drekkamunnur úti á stovunum.
Vit gleða okkum at síggja tykkum
Vinarliga
Starvsfólkið

robotstxt: allowed

filter: keep


text:
Helgi Abrahamsen 26.07.2018 (13:39)
Hvussu leingi skulu menningarkvoturnar galda?
Vit vita øll, at føroyski búskapurin gongur upp og niður. Onkuntíð er kreppa, og tá verða ymisk krepputiltøk sett í verk, fyri at hjálpa uppá støðuna. Men hyggja vit eftir, so síggja vit, at sera fá krepputiltøk verða sett úr gildi aftur, tá kreppan er av.
Landsstýrismaðurin við fiskivinnumálum fer nú at lutað nakrar menningarkvotur út til ávís øki í landinum. Sambært lógini um sjófeingi eru hesar ætlaðar til at hjálpa økjum, har atgongdin til sjófeingi er avmarkað, arbeiðsloysið er stórt, ella fólkatalið er minkandi.
Sjálvandi er hetta gleðiligt fyri tey sum fáa hesa hjálpina, hóast størsti parturin av teimum 38, ið hava søkt um menningarkvotu, helst verða skuffaði. Men spurningurin er, hvussu leingi skulu tey sum fáa hesar politiskt útlutaðu kvoturnar, sleppa at hava tær?
Um eitt øki í landinum fær menningarkvotu grundað á, at arbeiðsloysið er stórt og fólkatalið er minkandi, hvat hendir so tann dagin, tá arbeiðsloysið í økinum minkar ella fólkatalið veksur? Missa tey so menningarkvotuna aftur, ella verður tað líka sum vit fyrr hava sæð, at kreppuhálpin ongantíð fer burtur aftur?
Eg gangi út frá, at tá tað eitur menningarkvota, so er tað tí, at nýggja virksemið við tíðini skal kunna klára seg uttan menningarkvotu, og tað merkir so aftur, at móttakarin tá noyðist á uppboðssøluna at keypa sær kvotu. Tað verður sjálvandi ein stór avbjóðing, og um virkisleiðslan tá sigur, at so má virksemið steðga, so boygna politikarar, og menningarkvotan heldur fram – soleiðis plagar tað í øllum førum at ganga við krepputiltøkum.
Ræðast brúkilig úrslit
Eg hoyrdi her fyri um onkran sum hevði fingið stuðul til gransking, og sum ræddist fyri, at granskingin kom til eitt úrslit, sum kundi brúkast til nakað, tí so misti viðkomandi granskingarstuðulin. Tað loysti seg heilt einfalt ikki at koma til nakað úrslit. Tað loysti seg nógv betur at granska víðari og harvið varðveita stuðulin.
Kann ikki tað sama henda við menningarkvotunum? Tær skulu skapa vøkstur í ávísum økjum í landinum, men um hetta eydnast til fulnar, so missir økið menningarkvotuna, og tí loysir tað seg kanska best, ikki at skapa eitt gott úrslit.
Landsstýrismaðurin kann bara gera tað skeiva
Landsstýrið hevur fingið 38 umsóknir um menningarkvotur, so har verða nógv skuffaði. Landsstýrismaðurin við fiskivinnumálum skal býta hesar kvoturnar út, so hann hevur eina trupla uppgávu at loysa. Líkamikið hvussu hann býtur, so verður hann lagdur undir at hava tikið skeiva avgerð. Skuldsetingar um politiska útlutan, nepotismu, strámannavirksemi, rotinskap o.a. (alt skuldsetingar sum landsstýrismaðurin sjálvur hevur brúkt ímóti øðrum) verða úrslitið, líkamikið hvussu hann ber seg at – og helst er tað orsøkin til, at avgerðin dregur út.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jóannes Hansen 17.12.2013 (21:11)
Kristoffur fer til Fuglafirðar
Fuglfirðingar hava í dag skrivað undir sáttmála við ein nýggjan miðvallara. Heimasíðan hjá ÍF veit at siga, at Kristoffur Jakobsen næsta kappingarár fer at spæla í reyða ÍF búnanum og ikki í bláa KÍ búnanum, sum hann hevur borið mest sum altíð.
Kristoffur hevur í KÍ røkt øll plássini á miðvøllinum, og hann hevur eisini viðhvørt spæli í bæði høgra og vinstra borði.
Kristoffur er uppvaksin í KÍ,og hann hevur higartil umboðað barndómsfelagið øll árini burtursæð frá í 2010, tá ið hann var í EB/Streymi. Higartil hevur hann sambært faroesoccer spælt 218 landskappingardystir í bestu deildini, og hann hevur skorað 33 mál. Í steypakappingini hevur hann spælt 20 dystir og skorað 7 mál, og tríggjar dystir hevur hann spælt í europeisku liðkappingunum – tveir í Intertoto Cup og ein í Europa liguni.
Hann hevur spælt ein a-landsdsytir, 18 U21 landsdystir, 5 U19 landsdystir, 14 U17 landsdystir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skeiv tøl í Norðlýsinum
Politikkur18-09-2018 - 16:27 - Jóanis Albert Nielsen
Í Norðlýsinum hevur John William Joensen roknað seg fram til, at Vestmanna Seafood og p/f Skip í Vágum skulu hava fingið ávikavist 42,9 og 41,2 prosent av øllum menningarkvotunum, tilsamans 84,1 prosent (sí leinki).
https://nordlysid.fo/tidindi/56226/vestmanna-og-sorvagur-foru-avstad-vid-8421-av-samlada-menningarkvotu-tilfeinginum
Nú veit eg ikki, hvussu John William roknar prosent, men hann fær í øllum førum ikki rætt úrslit.
Tøka nøgdin av svartkjafti til menningarkvotur í 2018 er 41.912 tons. Av teimum vórðu 33.530 tons (80 prosent) útlutað.
Tøka nøgdin av makreli til menningarkvotur er 8.749 tons. Alt varð útlutað.
Tøka nøgdin av sild, er 7.510 tons. Alt varð útlutað.
Tøka tonsatalið til menningarkvotur av svartkjafti, makreli og sild er tilsamans 58.171. Av teimum vórðu 49.789 tons útlutað.
P/f Vestmanna Fiskavirki fekk: 12.970 tons av svartkjafti, tað er 38,7 prosent av útlutaðu menningarkvotununum av svartkjafti og 30,9 prosent av tøku menningarkvotuni av svartkjafti.
2.224 tons av makreli, tað er 25,4 prosent av menningarkvotuni av makreli.
1.770 tons av sild, tað er 23,6 prosent av menningarkvotuni av sild.
16.964 tons av svartkjafti, makreli og sild tilsamans, tað er 34,1 prosent av útlutaða tonsatalinum og 29,2 prosent av tøka tonsatalinum.
P/f Skip (undir stovnan) í Vágum fekk:
10.400 tons av svartkjafti, tað er 31 prosent av útlutaðu menningarkvotunum av svartkjafti og 24,8 prosent av tøku menningarkvotuni av svartkjafti.
2.224 tons av makreli, tað er 25,4 prosent av menningarkvotuni av makreli.
1.770 tons av sild, ta er 23,6 prosent av menningarkvotuni av sild.
14.394 tons av svartkjafti, makreli og sild tilsamans, tað er 28,9 prosent av útlutaða tonsatalinum og 24,7 prosent av tøka tonsatalinum.
Tilsamans hava Vestmanna Fiskavirki og felagið í Vágum fingið 63 prosent av øllum tí útlutaða tonsatalinum av svartkjafti, makreli og sild og 53,9 prosent av tøka tonsatalinum.
Fáur lýgur meira enn helvtina.
Ingolf S. Olsen
Tjóðveldi, framsøgumaður í fiskivinnumálum


text:
Orð: Ella M. Parks
Lag: Henry L. Gilmour
Týtt: Victor Danielsen
1. Tá ið hvør skuggi burtur er horvin,
eygað hitt ljósa heimlandið sær,
dýrasta sjónin, eg tá skal síggja,
verður tú, Jesus, sum bjargaði mær!
Niðurlag:
Tá ið eg Jesus, Kongin, skal síggja,
tá ið hans ásjón hvør frelstur har sær –
áh, sum mítt hjarta honum skal prísa,
fyri hin kærleik, ið bjargaði mær.
2. Arman hann fann meg, tók meg inn at sær,
segði mær, at hann elskaði meg,
andaði frið í sálina særdu,
deyðan, hann segði, eg leið fyri teg.
3. Nú eg í trúgv við honum kann fara
leiðir, har eygað ikki sær veg,
til hann vil taka meg inn í heimið,
bygt fyri syndarar, frelstar sum meg.


text:
Tíðindir
Streaming av ljóð og mynd
Steingrund Akustik hevur júst gjørt eina loysn til Gøtu Kirkju, har ljóð og mynd verða streamaði yvir internetið til Eldrasambýlið Gøtubrá.
G! Festival 2013
Í løtuni ráðgeva vit G! Festivalinum í arbeiðinum við at finna alla ta teknisku útgerð, sum skal nýtast til konsertirnar í summar. Her er talan um pallar, ljóð- og ljósútgerð og ljóðføri.
Skúli á Argjum
Steingrund Akustik ger í løtuni arbeiði fyri MAP Arkitektar og Tórshavnar Kommunu í samband við bygging av nýggjum skúla á Argjum. Hetta er ein stór verkætlan, har millum annað ljóðsimuleringar verða gjørdar av teimum stóru hølunum.
Nýggj kirkja á Glyvrun
Árni Winther Arkitektar, sum vunnu kappingina um nýggja kirkju á Glyvrun, hevur biðið Steingrund Akustik vera ráðgeva í ljóðviðurskiftum til hesa stóru verkætlan.
Løkshøll í Runavík
Í hesi verkætlan hevur Steingrund Akustik verið ráðgevi í rúmakustikki, hátalaraskipan, ljósskipan, heysiverk, teppi og gardinur. Løkshøll hevur variabla eftirklangstíð, so at hon bæði kann nýtast til symfoniorkestur og kór við langari eftirklangstíð og til rock-konsertir og talu, ið krevur stutta eftirklangstíð. Umleið 300 m2 av ljóðabsorberandi gardinum broyta klangin. Hátalarafronturin er ein Kiva/Kilo line array við SB118 basshátalarum frá L-Acoustics. Til pallljós eru 24 dempararkanalir frá Avolites og 24 Source Four lampur frá ETC. Nýggju elektronisk heys eru undir loftinum til pallteppi og annað, harav 5 heys við ljósskinnara í.
Norðurlandahúsið í Havn
Í samband við framførslu av The Wall í Norðurlandahúsinum fyrst í 2009, veitti Steingrund Akustik húsinum ein nýggjan hátalarafront av slagnum Kiva/Kilo line array við SB118 basshátalarum frá L-Acoustics.
Senest opdateret (Onsdag, 09. januar 2013 15:12)


text:
Taš kann ikki vera rętt, at Vestmanna Kommuna beinir fyri Heyganeshśsunum, sum vóru karmur um virksemiš hjį bygdarinnar stórmenni Ólavi į Heygum frį 1896.
Óla bóndi setti meir enn nakar annar Vestmanna į fųroyakortiš tann tķš, taš var, og taš var hann, sum įtti hugmyndirnar um at fįa til vega hentleikarnar telefon og elektriskan streym ķ Fųroyum.
Hann skundaši undir og legši til brots fyri hesum mįlum fyrst ķ farnu ųld, og hevši hann ikki veriš, so hevši menningin ķ Fųroyum komiš upp aftur seinni fyri seg, enn hon kom.
Ólavur į Heygum var eisini undangongumašur ķ vinnulķvinum. Hevši bęši handil og skip, gekk į odda fyri skipasmišju, keypti landsins fyrsta trolara og skundaši undir fyrsta bankan.
Hann hevši eisini djarvar tankar um at menna taš góšu natśrhavnina Vestmanna viš ķdnašar- og framleišsluvirkjum av ymsum slag. Hetta kann alt lesast ķ Fųringatķšindum.
Honum eydnašist ikki at fremja alt, men hugmyndir hansara eru eftirhondini allar framdar, summar ķ Vestmanna og summar ašrastašni ķ Fųroyum. Tęr bera boš um, at her var veruliga talan um ein hugdjarvan og framskygdan bygdarmann.
Heyganeshśsini standa sum minni eftir Ólav į Heygum - eins og alt SEV og Fųroya Tele.
Taš er uttanfyri alt mark at beina fyri teimum. Veršur lonin endurbųtt, kann hon gerast eitt prżši fyri bygdina, og brśkast sum bygdarsavn og undirhśs.
Vestmanna Kommuna eigur at hava įhuga fyri mįlinum. Hevur hon ikki taš, so mį onkur hjįlpa henni at įsanna taš.
Nęr koma eldsįlir sum Ólavur Hįtśn og ašrir slķkir heygamenn śt śr buskinum?


text:
Lærarastørv á Kambsdali
Miðnám á Kambsdali søkir eftir lærarum
Størvini eru serliga í hesum lærugreinum:
- Alisfrøði
- Føroyskum
- Miðlakunnleika
- Støddfrøði
- Virkisbúskapi
Harafturat eru avloysaratímar í hesum lærugreinum:
- Alisfrøði
- Donskum
- Enskum
- Fronskum
- Føroyskum
- Søgu
- Støddfrøði
Talan er um samanlagt tímatal svarandi til umleið 9 fulltíðarstørv. Talan kann eisini verða um fleiri enn 9 parttíðarstørv, um lærugreinasamansetingin hjá teimum, sum søkja, talar fyri hesum.
Heilt fáir tímar eru harafturat í hesum lærugreinum:
- Fígging
- Forritan
- Leiklist
- - -
Útbúgving og royndir
Tann, ið settur verður, skal hava kandidat- ella masterútbúgving á 300 ects frá lærdum háskúla ella aðra samsvarandi útbúgving sambært førleikakunngerð fyri lærarar á gymnasialu miðnámsútbúgvingunum.
Umsøkjarar, sum ikki hava námsfrøðiliga útbúgving fyri miðnámsskúlalærarar, skulu vera sinnaðir at fara undir hesa skjótast møguligt.
Tað er ein fyrimunur at hava undirvísingarførleika í fleiri lærugreinum. Eisini er tað ein fyrimunur at hava viðkomandi royndir.
Persónligir førleikar
Dentur verður lagdur á førleikan at skapa og menna eitt gott persónligt samband við næmingar og starvsfelagar.
Dentur verður somuleiðis lagdur á evnini at bera fram fakliga vitan á ein áhugaverdan og skiljandi hátt og evnini at leggja til rættis og leiða undirvísingarstøðuna.
Umráðandi er at hava ein positivan hugburð til ungdóm, vitan og læru og áhuga at taka virknan lut í menningini av Miðnámi á Kambsdali.
Skúlin leggur í setanini eisini dent á málsligu førleikar umsøkjaranna, bæði teir munnligu og skrivligu.
KT er týðandi partur í frálæru og fyrisiting skúlans. Tí er ynskiligt, at komandi lærarar skúlans hava góðar KT førleikar.
Setanarviðurskifti
Størvini verða sett sambært sáttmála millum Yrkisfelagið Miðnám og Fíggjarmálaráðið.
Umsókn
Umsókn saman við prógvum og CV skal vera skúlanum í hendi í seinasta lagi 30. apríl 2018.
Spurningar um størvini kunnu setast Páll Isholm, rektara, á pai@kambsdalur.fo.
Nærri kunning um skúlan er at finna á www.kambsdalur.fo.


text:
Tuesday, September 16, 2008
Frá veiðusamfelag til vitanarsamfelag II
Eftir Elin Heinesen, stjóra í SamViti
Fyritreytirnar fyri at skapa kappingarføri snúgva seg í dag í høvuðsheitum um evnini hjá vinnulívinum til at skifta frá reinari rávøru- og ídnaðarframleiðslu sum fremstu búskaparligu drívmegi til meira fjølbroyttar og handilsligar tænastur – harímillum at draga skikkaða arbeiðsmegi til, sum hevur førleikar til at menna og marknaðarføra vørur.
Førleikar til at samskifta eru avgerandi fyri menningina av nýggjum vørum og vinnum. Førleikar til at savna og skifta um virðismikla vitan hava týdning fyri, at nýggj hugskot verða ment – t.d. hugskot til bíligari og burðardyggari framleiðsluhættir. Førleikar til at kunna, marknaðarføra og selja, hava týdning fyri, at vørurnar røkka einum so stórum kundaskara sum gjørligt. Tað er í hesi virðisskapan, at t.d. akademikararnir kunnu koma vinnuni til hjálpar.
At fáa fleiri skikkaði virðisskapandi fólk til at velja at búgva og arbeiða í Føroyum er ein av okkara allarstørstu avbjóðingum í løtuni. Vit mangla akademikarar, lesandi, granskarar og nýskapandi íverksetarar, umframt ikki minst kvinnur og barnafamiljur. At skapa eitt samfelag, sum kann draga at sær fólk uttanífrá – eisini vitjandi, sum leggja pengar eftir seg – er ein fyritreyt fyri búskaparvøkstri og fyri størri fjølbroytni í vinnuni. Men hvussu væl megna vit hesar avbjóðingar? Tað gongur heldur striltið í løtuni. Tí má ein sjálvrannsakan til.
Virða vit tey, ið skapa óítøkiligu virðini?
Vinnan spælir ein stóran leiklut – ikki minst fiskivinnan, sum eins og onnur vinna má viðurkenna, at tað kann loysa seg at gera størri íløgur í handilsliga, tænastuveitandi og akademiska arbeiðsmegi, hóast hon í fyrstu atløgu tykist dýr. Men sum er, leggur høvuðsvinna okkara enn fyrst og fremst áherðslu á tað siðbundna – at veiða og framleiða, har tað í stóran mun ræður um at fiska so nógv sum gjørligt so skjótt sum gjørligt og fáa sum mest fyri rávøruna. Vinnan tykist í ov lítlan mun at vilja hava brúk fyri tí, sum akademikarar kundu lagt aftrat – t.d. í mun til at fáa meira fyri minni.
Halda vit framhaldandi fast í einum ikki-burðardyggum hugburði, sum restin av heiminum er í ferð við at flyta seg burturfrá, kunnu vit bara rokna við at verða rakt av kreppu – ikki bara orsaka av høgum oljuprísum, men av svíkjandi fiskastovnum, av ov lágum prísum fyri okkara vørur, av manglandi arbeiðsmegi osfr. Hetta er spell, tá veruleikin er, at fleiri og fleiri føroyingar eru vælútbúnir og kundu givið sítt týðandi íkast til størri virðisskapan og til at skapa eina meira burðardygga vinnu. Men hetta virðismikla menniskjansliga tilfeingið tykist ikki at vera virðismett sum uppiborið og als ikki brúkt optimalt í Føroyum.
Ein kærkomin hjálpandi hond
Tey útbúnu ynskja sjálvandi at fáa høvi til at brúka sína vitan og førleikar. Men sum er nú, brúka nógv av okkara væl útbúnu fólkum sínar førleikar aðrastaðni. Mong hugsa enn ikki tankan, at tað ber til at koma heim, tí akademiskir førleikar verða lítið eftirspurdir í føroyskari vinnu – í øllum førum ikki í siðbundnu vinnuni. Teir verða næstan bara eftirspurdir í tí almenna. Hugburðurin hjá akademikarum og ikki-akademikarum er ofta ymiskur. Hetta er við til at skapa spenningar millum tað almenna og vinnuna, sum ofta tykjast nærmast at mótarbeiða hvørjum øðrum heldur enn at síggja seg sum eitt ískoyti til hvønnannan. Mong útbúgvin fólk, sum eru komin heim fyri at royna seg í vinnuni, siga seg uppliva at verða meira ella minni sæð sum ónyttur, ið ikki vita, hvat ‘veruligt arbeiði’ snýr seg um, so tí ber ikki til at lurta eftir teimum. Hetta ger tað ikki hugaligari at koma heim til Føroya at liva og virka.
Samstundis er lønarlagið væl lægri í Føroyum fyri akademikarar enn í londunum kring okkum, skattlig viðurskifti við flyting til Føroya ófyrimunarlig, umframt at tað er dýrt bæði at búgva og keypa vørur her. Ei undur í, at nógv aftra seg við at fara til Føroya at søkja sær arbeiði. Ístaðin fyri at mála fíggindamyndir og síggja útbúgvin fólk sum mótstøðufólk, ónyttur ella óneyðugar útreiðslur, átti vinnan at sæð tey útbúnu sum eina kærkomna hjálpandi hond til eina vinnu, sum er í kreppu og hevur hart brúk fyri hesi hjálpini.
Gamlir dreingir fáa ikki eftirkomarar
Hetta kundi samstundis eisini hjálpt uppá ójavnvágina millum kynini í Føroyum, har kvinnur eru í
undirskoti – av góðum orsøkum. Kvinnur eru í miðal betri útbúnar enn menn og arbeiða siðbundið eisini nógv í handils- og tænastuvinnu, men tað er ikki stórt útboð av teimum størvunum í Føroyum í mun til í økjum við størri fólkamiðsavnan uttanlands, sum virka sum magnetir uppá okkara kvinnur og lesandi. Vit síggja tí, hvussu nógvar kvinnur og lesandi ikki venda aftur til Føroya, um tey flyta av landinum, tí møguleikarnir eru betri hjá teimum í øðrum fólkaríkari økjum fyri meira lønandi, spennandi og avbjóðandi arbeiði og fyri at liva minni kostnaðartungt enn her.
Um vit ikki gera nakað nú við støðuna her heima, økist vandin fyri, at hetta landið endar við at vera eitt samfelag av ófaklærdum gomlum dreingjum, sum búgva á bygd og arbeiða í fiskivinnu. Alt gott um teir annars, men teir fáa ikki eftirkomarar. Vit síggja longu, fólkavøksturin er uppsteðgaður.
Mugu geva rúm fyri fjølbroytni
Um Føroyar skal vera eitt liviligt og spennandi samfelag við eins høgum livifóti sum t.d. í hinum Norðanlondunum, og við eini væl fjølbroyttari íbúgvarasamanseting, har lesandi, vælútbúgvin fólk og kvinnur, sum kunnu føða børn, eisini trívast – er tíðin komin til at hugsa í munadyggum vakstrarstrategium, sum vinnan og tað almenna mugu ganga saman um at skapa í felag, so allir partar hála somu línu og rudda vegin fyri hvønnannan.
Um ikki lívið skal bløða spakuligt út úr hesum samfelagnum, mugu vit syrgja fyri at draga nógv fleiri og meira virðisskapandi og reproduktivar kreftir til Føroya. Vit mugu hava fólkaríkari samanhangandi meginøki í Føroyum, sum geva rúm fyri størri fjølbroytni – og tí virka meira dragandi fyri fleiri. Vit hava nógvar avbjóðingar fyri framman, sum vit mugu møta og loysa.
Mugu raðfesta inntøkugevandi átøk
Spurningurin er, hví stórir partar av vinnuni og ávísir politikkarar ikki meta støðuna í mun til stóru myndina, men royna at trumfa áhugamál hjá lokalsamfeløgum ella ávísum pørtum av vinnuni ígjøgnum. Harvið halda tey fast í, at vit framhaldandi skulu hava eitt einstreingjað og siðbundið veiðusamfelag, sum í longdini kortini ikki er burðardygt og útihýsir so nógvum møguleikum, heldur enn at gera íløgur í virðisskapandi nýskapan, sum kundi stovnfest vinnuna betri og skapt nógv fleiri arbeiðspláss – m.a. til tey, sum nú búgva uttanlands, umframt nógv størri møguleikar fyri inntøkum og spennandi avbjóðingum – júst tað, sum okkara væl útbúna arbeiðsmegin eftirlýsir.
Tað gongur uttan iva út yvir samfelagsbúskapin í væl størri mun, enn vit geva okkum far um, um vinnan og tað almenna ikki hugsa meira yvirskipað og gera meira fyri at draga – og brúka – útbúnað ella akademiska virðisskapandi arbeiðsmegi, so vit kunnu styrkja vinnuna og fáa tann neyðuga búskaparvøksturin, ið t.d. skal bera tær vaksandi almennu útreiðslurnar til heilsuverk og tunnellir o.a.
Gransking, menning og marknaðarføring má til
Um politiska skipanin bara átekur sær ein reglubindandi eftirlitsleiklut og áleggur landskassanum fleiri og fleiri útreiðslur til ikki-inntøkugevandi íløgur, har øktu útreiðslurnar verða fíggjaðar við at leggja enn hægri skattir og avgjøld á fólk, uttan samstundis at gera kakuna størri – tvs. gera íløgur í átøk, sum geva samfelagnum sum heild størri inntøkur – so verður úrslitið eitt fíggjarligt trýst á vinnuna og á einstaka borgaran, ið sannlíkt útarmar gjaldførið og kvinkar príslagið enn longur uppeftir, sum aftur ger, at samfelagið gerst minni attraktivt fyri tey vælútbúnu at búseta seg og arbeiða í. Tað bítur seg sjálvt í halan.
Tí er tað altavgerandi, at politiska skipanin raðfestir íløgur í skilagóð átøk, ið mest sannlíkt økja samfelagsinntøkurnar og harvið gjaldførið skjótast gjørligt.
Hvørja nyttu kann tað almenna gera?
Ikki øll halda, at tað almenna eigur at blanda seg uppí vinnumenning. Í útgangsstøðinum er tað sjálvandi altíð sunnast, at vinnan megnar at standa á egnum beinum, men í ávísum førum kann tað almenna gera stóra nyttu í mun til at lata hurðar upp og lætta umstøðurnar fyri vinnu við vakstrar- og útflutningsmøguleikum. Spurningurin er, hvar tað almenna røkkur – ella hvat tað almenna kann, sum privata vinnulívið ikki kann ella ikki raðfestir, tí tað ikki hevur orkuna at gera íløgurnar í tað. Her kann tað almenna traðka til sum ein virðismikil sparringspartnari fyri vinnuna.
Tað almenna kann stuðla ella gera íløgur í virðisskapandi gransking, hagtalssavnan og onnur amboð, sum vinnan hevur fyri neyðini í mun til at fremja vørumenning og betri, meira samskipaða og effektiva marknaðarføring av Føroyum og føroyskum vørum og tænastum, har vinnan ikki einsamøll megnar at lyfta uppgávuna.Tað almenna kann lata hurðar upp á týðandi millumlanda og hægri politiskum stigi – t.d. ígjøgnum samstarv við útlendskar almennar stovnar sum hava týdning fyri fremjan av vinnumálum. Tað almenna gevur ofta eina ávísa tign til vinnulig átøk við, at almennir persónar/embætisfólk luttaka og lyftir harvið týdningin av átakinum í eygunum á útlendskum handilspartnarum og fjølmiðlum. Og tað almenna er meira óheft enn vinnan av serstøkum handilsligum áhugamálum, tí tað hevur skyldu til at tæna samfelagnum sum heild og kann tí spæla ein savnandi leiklut, har sum tað gevur eyðsæddar fyrimunir, at vinnan stendur saman.
Meira um, hvat skal til fyri at venda búskaparligu gongdini í næstu grein, sum kemur í morgin.
Elin Heinesen, stjóri í SamViti, sept. 2008
Fyritreytirnar fyri at skapa kappingarføri snúgva seg í dag í høvuðsheitum um evnini hjá vinnulívinum til at skifta frá reinari rávøru- og ídnaðarframleiðslu sum fremstu búskaparligu drívmegi til meira fjølbroyttar og handilsligar tænastur – harímillum at draga skikkaða arbeiðsmegi til, sum hevur førleikar til at menna og marknaðarføra vørur.
Førleikar til at samskifta eru avgerandi fyri menningina av nýggjum vørum og vinnum. Førleikar til at savna og skifta um virðismikla vitan hava týdning fyri, at nýggj hugskot verða ment – t.d. hugskot til bíligari og burðardyggari framleiðsluhættir. Førleikar til at kunna, marknaðarføra og selja, hava týdning fyri, at vørurnar røkka einum so stórum kundaskara sum gjørligt. Tað er í hesi virðisskapan, at t.d. akademikararnir kunnu koma vinnuni til hjálpar.
At fáa fleiri skikkaði virðisskapandi fólk til at velja at búgva og arbeiða í Føroyum er ein av okkara allarstørstu avbjóðingum í løtuni. Vit mangla akademikarar, lesandi, granskarar og nýskapandi íverksetarar, umframt ikki minst kvinnur og barnafamiljur. At skapa eitt samfelag, sum kann draga at sær fólk uttanífrá – eisini vitjandi, sum leggja pengar eftir seg – er ein fyritreyt fyri búskaparvøkstri og fyri størri fjølbroytni í vinnuni. Men hvussu væl megna vit hesar avbjóðingar? Tað gongur heldur striltið í løtuni. Tí má ein sjálvrannsakan til.
Virða vit tey, ið skapa óítøkiligu virðini?
Vinnan spælir ein stóran leiklut – ikki minst fiskivinnan, sum eins og onnur vinna má viðurkenna, at tað kann loysa seg at gera størri íløgur í handilsliga, tænastuveitandi og akademiska arbeiðsmegi, hóast hon í fyrstu atløgu tykist dýr. Men sum er, leggur høvuðsvinna okkara enn fyrst og fremst áherðslu á tað siðbundna – at veiða og framleiða, har tað í stóran mun ræður um at fiska so nógv sum gjørligt so skjótt sum gjørligt og fáa sum mest fyri rávøruna. Vinnan tykist í ov lítlan mun at vilja hava brúk fyri tí, sum akademikarar kundu lagt aftrat – t.d. í mun til at fáa meira fyri minni.
Halda vit framhaldandi fast í einum ikki-burðardyggum hugburði, sum restin av heiminum er í ferð við at flyta seg burturfrá, kunnu vit bara rokna við at verða rakt av kreppu – ikki bara orsaka av høgum oljuprísum, men av svíkjandi fiskastovnum, av ov lágum prísum fyri okkara vørur, av manglandi arbeiðsmegi osfr. Hetta er spell, tá veruleikin er, at fleiri og fleiri føroyingar eru vælútbúnir og kundu givið sítt týðandi íkast til størri virðisskapan og til at skapa eina meira burðardygga vinnu. Men hetta virðismikla menniskjansliga tilfeingið tykist ikki at vera virðismett sum uppiborið og als ikki brúkt optimalt í Føroyum.
Ein kærkomin hjálpandi hond
Tey útbúnu ynskja sjálvandi at fáa høvi til at brúka sína vitan og førleikar. Men sum er nú, brúka nógv av okkara væl útbúnu fólkum sínar førleikar aðrastaðni. Mong hugsa enn ikki tankan, at tað ber til at koma heim, tí akademiskir førleikar verða lítið eftirspurdir í føroyskari vinnu – í øllum førum ikki í siðbundnu vinnuni. Teir verða næstan bara eftirspurdir í tí almenna. Hugburðurin hjá akademikarum og ikki-akademikarum er ofta ymiskur. Hetta er við til at skapa spenningar millum tað almenna og vinnuna, sum ofta tykjast nærmast at mótarbeiða hvørjum øðrum heldur enn at síggja seg sum eitt ískoyti til hvønnannan. Mong útbúgvin fólk, sum eru komin heim fyri at royna seg í vinnuni, siga seg uppliva at verða meira ella minni sæð sum ónyttur, ið ikki vita, hvat ‘veruligt arbeiði’ snýr seg um, so tí ber ikki til at lurta eftir teimum. Hetta ger tað ikki hugaligari at koma heim til Føroya at liva og virka.
Samstundis er lønarlagið væl lægri í Føroyum fyri akademikarar enn í londunum kring okkum, skattlig viðurskifti við flyting til Føroya ófyrimunarlig, umframt at tað er dýrt bæði at búgva og keypa vørur her. Ei undur í, at nógv aftra seg við at fara til Føroya at søkja sær arbeiði. Ístaðin fyri at mála fíggindamyndir og síggja útbúgvin fólk sum mótstøðufólk, ónyttur ella óneyðugar útreiðslur, átti vinnan at sæð tey útbúnu sum eina kærkomna hjálpandi hond til eina vinnu, sum er í kreppu og hevur hart brúk fyri hesi hjálpini.
Gamlir dreingir fáa ikki eftirkomarar
Hetta kundi samstundis eisini hjálpt uppá ójavnvágina millum kynini í Føroyum, har kvinnur eru í
undirskoti – av góðum orsøkum. Kvinnur eru í miðal betri útbúnar enn menn og arbeiða siðbundið eisini nógv í handils- og tænastuvinnu, men tað er ikki stórt útboð av teimum størvunum í Føroyum í mun til í økjum við størri fólkamiðsavnan uttanlands, sum virka sum magnetir uppá okkara kvinnur og lesandi. Vit síggja tí, hvussu nógvar kvinnur og lesandi ikki venda aftur til Føroya, um tey flyta av landinum, tí møguleikarnir eru betri hjá teimum í øðrum fólkaríkari økjum fyri meira lønandi, spennandi og avbjóðandi arbeiði og fyri at liva minni kostnaðartungt enn her.
Um vit ikki gera nakað nú við støðuna her heima, økist vandin fyri, at hetta landið endar við at vera eitt samfelag av ófaklærdum gomlum dreingjum, sum búgva á bygd og arbeiða í fiskivinnu. Alt gott um teir annars, men teir fáa ikki eftirkomarar. Vit síggja longu, fólkavøksturin er uppsteðgaður.
Mugu geva rúm fyri fjølbroytni
Um Føroyar skal vera eitt liviligt og spennandi samfelag við eins høgum livifóti sum t.d. í hinum Norðanlondunum, og við eini væl fjølbroyttari íbúgvarasamanseting, har lesandi, vælútbúgvin fólk og kvinnur, sum kunnu føða børn, eisini trívast – er tíðin komin til at hugsa í munadyggum vakstrarstrategium, sum vinnan og tað almenna mugu ganga saman um at skapa í felag, so allir partar hála somu línu og rudda vegin fyri hvønnannan.
Um ikki lívið skal bløða spakuligt út úr hesum samfelagnum, mugu vit syrgja fyri at draga nógv fleiri og meira virðisskapandi og reproduktivar kreftir til Føroya. Vit mugu hava fólkaríkari samanhangandi meginøki í Føroyum, sum geva rúm fyri størri fjølbroytni – og tí virka meira dragandi fyri fleiri. Vit hava nógvar avbjóðingar fyri framman, sum vit mugu møta og loysa.
Mugu raðfesta inntøkugevandi átøk
Spurningurin er, hví stórir partar av vinnuni og ávísir politikkarar ikki meta støðuna í mun til stóru myndina, men royna at trumfa áhugamál hjá lokalsamfeløgum ella ávísum pørtum av vinnuni ígjøgnum. Harvið halda tey fast í, at vit framhaldandi skulu hava eitt einstreingjað og siðbundið veiðusamfelag, sum í longdini kortini ikki er burðardygt og útihýsir so nógvum møguleikum, heldur enn at gera íløgur í virðisskapandi nýskapan, sum kundi stovnfest vinnuna betri og skapt nógv fleiri arbeiðspláss – m.a. til tey, sum nú búgva uttanlands, umframt nógv størri møguleikar fyri inntøkum og spennandi avbjóðingum – júst tað, sum okkara væl útbúna arbeiðsmegin eftirlýsir.
Tað gongur uttan iva út yvir samfelagsbúskapin í væl størri mun, enn vit geva okkum far um, um vinnan og tað almenna ikki hugsa meira yvirskipað og gera meira fyri at draga – og brúka – útbúnað ella akademiska virðisskapandi arbeiðsmegi, so vit kunnu styrkja vinnuna og fáa tann neyðuga búskaparvøksturin, ið t.d. skal bera tær vaksandi almennu útreiðslurnar til heilsuverk og tunnellir o.a.
Gransking, menning og marknaðarføring má til
Um politiska skipanin bara átekur sær ein reglubindandi eftirlitsleiklut og áleggur landskassanum fleiri og fleiri útreiðslur til ikki-inntøkugevandi íløgur, har øktu útreiðslurnar verða fíggjaðar við at leggja enn hægri skattir og avgjøld á fólk, uttan samstundis at gera kakuna størri – tvs. gera íløgur í átøk, sum geva samfelagnum sum heild størri inntøkur – so verður úrslitið eitt fíggjarligt trýst á vinnuna og á einstaka borgaran, ið sannlíkt útarmar gjaldførið og kvinkar príslagið enn longur uppeftir, sum aftur ger, at samfelagið gerst minni attraktivt fyri tey vælútbúnu at búseta seg og arbeiða í. Tað bítur seg sjálvt í halan.
Tí er tað altavgerandi, at politiska skipanin raðfestir íløgur í skilagóð átøk, ið mest sannlíkt økja samfelagsinntøkurnar og harvið gjaldførið skjótast gjørligt.
Hvørja nyttu kann tað almenna gera?
Ikki øll halda, at tað almenna eigur at blanda seg uppí vinnumenning. Í útgangsstøðinum er tað sjálvandi altíð sunnast, at vinnan megnar at standa á egnum beinum, men í ávísum førum kann tað almenna gera stóra nyttu í mun til at lata hurðar upp og lætta umstøðurnar fyri vinnu við vakstrar- og útflutningsmøguleikum. Spurningurin er, hvar tað almenna røkkur – ella hvat tað almenna kann, sum privata vinnulívið ikki kann ella ikki raðfestir, tí tað ikki hevur orkuna at gera íløgurnar í tað. Her kann tað almenna traðka til sum ein virðismikil sparringspartnari fyri vinnuna.
Tað almenna kann stuðla ella gera íløgur í virðisskapandi gransking, hagtalssavnan og onnur amboð, sum vinnan hevur fyri neyðini í mun til at fremja vørumenning og betri, meira samskipaða og effektiva marknaðarføring av Føroyum og føroyskum vørum og tænastum, har vinnan ikki einsamøll megnar at lyfta uppgávuna.Tað almenna kann lata hurðar upp á týðandi millumlanda og hægri politiskum stigi – t.d. ígjøgnum samstarv við útlendskar almennar stovnar sum hava týdning fyri fremjan av vinnumálum. Tað almenna gevur ofta eina ávísa tign til vinnulig átøk við, at almennir persónar/embætisfólk luttaka og lyftir harvið týdningin av átakinum í eygunum á útlendskum handilspartnarum og fjølmiðlum. Og tað almenna er meira óheft enn vinnan av serstøkum handilsligum áhugamálum, tí tað hevur skyldu til at tæna samfelagnum sum heild og kann tí spæla ein savnandi leiklut, har sum tað gevur eyðsæddar fyrimunir, at vinnan stendur saman.
Meira um, hvat skal til fyri at venda búskaparligu gongdini í næstu grein, sum kemur í morgin.
Elin Heinesen, stjóri í SamViti, sept. 2008
Posted by Elin Brimheim Heinesen at Tuesday, September 16, 2008
Subscribe to: Post Comments (Atom)


text:
Tórarinn er nýggjur savnslærari á Tjóðsavninum
Her fyri søkti Tjóðsavnið eftir nýggjum savnslærara. Inn komu 16 umsóknir. Eftir viðgerð og tilmæli frá setanarnevnd varð Tórarinn Niclasen á Rípuni settur í starv.
Tórarinn er 46 ár og hevur drúgvar royndir sum lærari. Tórarinn byrjar í starvinum sum savnslærari 1. november.
Starvið sum savnslærari gjørdist leyst, tá Regin Debess fór frá eftir at hava røkt starvið í 16 ár. Vit ynskja Tórarinn vælkomnum á savnið og Regini alt tað besta í síni nýggju tilveru í Danmark.


text:
Vit kenna allar til tað ha?
Vit fara at ferðast, vit skulu hugna okkum og alt skal vera loyv.
Nú eru vit ávegis heim aftur úr París og freistingin á flogvøllinum stendur fyri framman.
Altso eg minnist væl fyrr, tá eg ferðaist. Eitt av hæddarpunktunum var at ganga og mæla í taxfree hølunum, tí har var alt so øøøgiliga bíligt! Tað einasta eg nakrantíð havi fingið burturúr tí, eru býtt brákeyp, sum síðani eru endaði við at verða feilkeyp. Ja, kanska vit spara eitt sindur av peningi, men vit enda ofta við at keypa eina rúgvu, sum vit slett ikki hava brúk fyri.
Nú ferðist eg nokk so ofta, helst ímillum Danmark og Føroyar. Tað er líka sum blivið ein vani, at man skal keypa ein heilan beriposa av bommi heim við. Hví hundin er tað tað?? So vit skulu fylla okkum við øllum tí søta, sum vit so fara at angra okkum grønan yvir at hava svølgt. Men eg síggi at nógv gera tað enn, og ja tað er mega freistandi.
Síðani eg flutti niður, havi eg gjørt tað til eina fasta reglu, at eg ikki keypi bomm á flogvøllinum, men bara um eg skal keypa fyri onkran. Tað gevur jú onga meining at keypa ein sekk av bommi, baaara tí at eg nú eri á flogvøllinum. Sjálvandi keypi eg onkuntíð okkurt, men ikki sum fyrr, har man skuldi eiga eitt lagur av bommi, aftaná at hava verið og ferðast.
Men enn er tað eitt ting, sum eg havi soo ringt at standa ímóti.
Mítt veika felt, eru luktilsini! ÁHHHH!! Men har kann man veruliga spara eina rættiliga stóra mongd! Eg mundi smelta, tá eg sá hesu lekkru luktilsini frá Marc Jacobs í dag! Míni yndis luktilsi eru frá honum, og tað nýggja angar sooo væl og so er tað bara sooo vakurt. Eg kláraði tó at halda meg frá freistingini, men sum tit hoyra, so havi eg ikki ordiliga uppgivið tað enn. Men hetta er aftur tað? eg eigi fult av luktilsum, og havi eg brúk fyri einum afturat, ella er tað bara tí tað er niðursett, og so er tað har man blívur bráhugsin, og áðrenn man veit av, stendur man við kassan og koyrir kortið ígjøgnum. Den går ikke altid!
Nú má eg royna at brúka vit og skil, ímeðan eg eri her yviri. Tað skal eisini verða stuttligt at hyggja eftir kontoni, tá man kemur heim aftur. So tað er bara at halda sær í skinninum, og velja okkurt út, sum man veruliga verður glaður fyri. Nú fáa vit at síggja, hvussu tað fer at ganga.
Kennir tú eisini til hendan trupulleikan?
M&K


text:
KÍ til Malta
KÍ fekk eitt spennandi ítróttarligt lutakast.
KÍ skal spæla ímóti Birkirkara frá Malta.
Fyrri dysturin er á útivølli 28. juni og seinni dysturin á heimavølli 5. juli. Hóast tað ikki ljóðar kanska sum sterkasta liðið, so hevur Birkirkara fingið góð úrslit seinastu árini. Í fjør kom liðið til triðja umfar eftir at hava vunnið samnlagt móti liðum úr Bosnia-Herzegovina og Skotlandi. Í 2016 kom liðið til næsta umfar, har liðið vann annan dystin móti West Ham úr Onglandi, men tapti samanlagt uppá brotssparkskapping.


text:
Forkvinna í Heilsuhjálparafelagnum rópar varskó um sparingar á eldraøkinum
Hvussu ber tað til, at tá játtanin er ov lág, so fara leiðslurnar eftir røktini og skerja tímatalið?
Nær fer hendan ábyrgdarleysa sparingin at steðga?
Uttan tey gomlu og røktarkrevjandi, er onki arbeiðspláss og ongar leiðslur.
Hvussu ber tað so til, at sjálv kjarnin, tey gomlu, skulu fáa verri og verri kor og eisini tey ið skulu ansa teimum?
Hví verður ikki spart í leiðslupartinum, umsitingini?
Her er okkurt ravruskandi galið, sum raðfest verður.
Røktin má víkja fyri fundum, skeiðum, refleksiónum, persónstyputestum, ráðstevnum, ársins leiðara døgum, har vit kunnu klappa hvørjum øðrum á herðarnar, hvussu ófør vit eru.
Nei, lat okkum venda skútuni, og fáa røktina í fokus.
Sum tað vælferðarsamfelag vit liva í, eiga vit at vísa virðing og umsorgan fyri teimum, ið eru komin til teirra ellisár og hava brúk fyri røkt og umsorgan.
Latið vera við áhaldandi at venda spariknívinum ímóti teimum veikastu og starvsfólkunum.
Uppraðfesti røktina ella spari aðrastaðni. Latið vera við at knokkroyta tey ið renna skjótari og skjótari.
Er tað at undrast yvir, at tað gerst verri og verri at dekka vaktirnar?
Hvussu skulu fólk tíma at blíva seigpínd?
Á einum av mínum vitjanum, á einum ellisheimið, fekk eg fortalt, at neyðugt var at fáa onkran úr býnum at vera náttarvakt, ið ikki var von at arbeiða við gomlum og heldur ikki kendi tey gomlu har, tí tað var púra ógjørligt at fáa dekkað vaktina.
Er tað ábyrdarfult?
Eitt annað ið eisini er ein stórur trupulleiki, er, at tað ikki er møguleiki at forsyrgja sær við 6 tímars vaktum.
Nær fáa tey virðing ið arbeiða og knokla á eldraøkinum?
Nei, vit hava onki at rósa okkum av sum samfelag, so leingi sum hesi viðurskiftini ikki eru komin í rættlag.
Sparingarnar hava sníkt seg spakuliga inn á starvsfólkini, og hava tey tillagað seg teir karmar ið eru settir.
Hetta eru røktarfólk sera dugnalig til.
Hóast hetta, hava tað mangan verið støður, har mann er komin út fyri fakligum, og etiskum tvístøðum, tí hóast tey vita hvørja røkt tey EIGA at veita, við tí vitan tey hava nomið sær, hava tey merkt at tey ikki KUNNU veita, vegna alsamt vánaligar karmar, sum ein avleiðing av sparingum.
Starvsfólkini eru spard "inn á merg" og nú er ikki "bara" talan um fakligar/etiskar tvístøður, har tey ikki megna at liva fult upp til fakligu etisku krøvini, sum eru, eftir teirra metan óforsvarligar, bæði fyri røktarfólk og ikki minst fyri búfólkini.
Røktarfólkini kunnu ikki standa inn fyri fleiri avleiðingum av sparingum.
At eldast inniber nógv ting. Talan er um eina aldursbroyting innan biologiska, psykososiala, miss av ressourcum, og ymiskt er hvussu vit øll meistra at blíva gomul.
Hetta krevur eina kvalitetsrøkt frá starvsfólkunum sum skulu veita hana. Fyri at veita kvalitetsrøkt til okkara borgarar/eldri, krevur at vit hava eina grundleggjandi holla vitan, frá náttúru og samfelagsvísund, og síggja hetta sum eitt týðandi lið, fyri at veita borgarum í Føroyum, ta røkt tey hava krav uppá.
Og fyri at veita hesa røkt, ið ynskilig er, krevst tíð, og ikki lappaloysnir har mann gongur uppá kompromis, millum tíð og fakligheit.
Ein loysn hevði verið, at uppnormerað eldraøkið, har tað er neyðugt. Har kundi ein APV (arbejdspladsvurdering) verið gjørd, so tað bleiv dokumenterað, røktartyngd í mun til uppgávur og tal av starvsfólki.
Normeringin skuldi verið gjørd við lóg, so ikki ber til, at skerja í røktini, sum altíð verður gjørt, tá sparingar eru fyri framman.
Mary Antonsdóttir,
forkvinna í Heilsuhjálparafelag Føroya
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Tvístøða (42) - Óli Breckmann brotið 266b í revsilógini?
Spurningur: "Kendi fyrrverandi politikarin Óli Breckmann, ið nú er vertur á R7, verður møguliga skuldsettur fyri brot á 266b í revsilógini. Orsøkin er, at hann í sendingini “Andøvsløtan” fyri áleið hálvum ári síðani, kallaði Norðurkoreanska einaræðisharran Kim Jong Un fyri eitt “skeivoygt sosialistiskt knetti”. Hetta fekk øði í ein mann, ið valdi at melda til løgregluna.
Hvat halda tit? Er tað í lagi at nýta slíkan málburð? Ella eigur Óli Breckmann at verða revsaður fyri útsøgnir sínar? Skal tað vera nakað mark fyri hvat man kann siga, ella eiga fólk at kunna siga tað tey vilja so leingi tey ikki beinleiðis hótta onnur?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Pallborðskjak um landbúnaðin í Føroyum
Fríggjakvøldið klokkan 18 verða toppar úr føroyskum politikki savnaðir í mentanarhøllini á Eiði
Vrakini eftir tveimum donskum trælaskipum funnin í Karibiska havinum
Talan er mest sannlíkt um tvey donsk trælaskip frá 1710
Eftirmetingartilfar er nýbrot innan føroyskan skúlaskap
Spildurnýtt føroyskt eftirmetingartilfar skal hjálpa at meta um lesi- og staviførleikan hjá smæstu næmingunum
Lisbet Palme farin
Lisbet var kona fyrrverandi svenska forsætisráðharran Olof Palme, sum var dripin í 1986


text:
Síðani amerikanski forsetin Donald Trump segði upp kjarnorkuavtaluna við Iran eru nýggjar sanktiónir komnar í gildi móti Iran. USA hevur hótt við at revsa lond og fyritøkur, sum kortini halda fram við at handla við Iran. Hetta hevur fingið fleiri evropeiskar fyritøkur at siga upp sáttmálar tey hava gjørt í Iran. Ein av hesum fyritøkum er franski olju- og gassrisin Total, sum eftir at nýggja avtalan millum Iran og fleiri stórveldi kom í gildi, tók stig til at gera stórar íløgur í menning av gasskeldu í Iran. Talan er um milliarda íløgu.
Tað ljóðar nú, at Kina er í ferð við at taka yvir avtaluna, sum Total hevði gjørt. Tað snýr seg um útbygging av South Pars gassfeltinum, sum er tað størsta í heiminum.
Total sigur, at tað óttast fyri at fáa stórar trupulleikar, um tað ikki fylgir amerikanska kravinum, tí felagið hevur sera tætt samband við amerikanskar bankar og verður 90% av allari fígging hjá Total gjørd í dollarum umvegis amerikanskar bankar.
Amerikanski forsetin hevur givið síni fyrisiting boð um at sera í verk sanktiónir móti feløgum, sum ikki virða amerikonsku sanktiónirnar móti Iran. Tær seinastu av hesum koma í gildi 5. november, skrivar Offshore.com


text:
TG Verk hevur í gjár formliga boðað Landsverki frá, at byggifyritøkan kortini ikki fer at gera arbeiðið við innilokan av bygninginum liðugt, eins og fyritøkan heldur ikki vísir vilja til at fáa víðfevndar feilir og manglar í rættlag. Millum annað týðandi partar av betongarbeiði og brunaverju av stáli, ið TG Verk í eini avtalu við Landsverk síðsta heyst bant seg til at gera. Sum byggiharri kann Landsverk ikki rinda fyri arbeiði, ið ikki er gjørt sum avtalað.
Avtalubrotið merkir somuleiðis, at Landsverk fer at taka stig til at loysa út peningatrygdina á stívar 20 mió. krónur, sum TG Verk hevur veitt í sambandi við verkætlanina. Peningurin fer til at rinda fyri arbeiðið hjá teimum arbeiðstakarum, ið nú fáa sum uppgávu at yvirtaka byggingina.
Í sambandi við størri byggiverkætlanir er vanligt, at arbeiðstakarin veitir bankatrygd fyri einum prosentparti av byggikostnaðinum. Orsøkin er, at byggiharrin skal hava eina ávísa fíggjarliga trygd fyri, at byggingin kann gjøgnumførast, hóast trupulleikar stinga seg upp sum í hesum føri.
Avtalað varð millum Landsverk og TG Verk, at betong og stálarbeiðið skuldi verða liðugt í mai í ár. Nú vit eru farin inn í september, er arbeiðið framvegis ikki liðugt, og nakað væl er eftir at gera.
Tíðin gongur undan, og tí hevur Landsverk ikki møguleika at bíða longur eftir TG Verki. Aðrir arbeiðstakarar eru til reiðar at fara í gongd við tað, sum eftir er at gera.
- Hetta er sjálvandi ein óheppin støða. Vit hava givið høvuðsarbeiðstakaranum allar møguleikar at gjøgnumføra sín part av byggingini, men mugu bara staðfesta, at TG Verk ikki hevur megnað at hildið avtalurnar okkara millum, sigur Ewald Kjølbro, stjóri á Landsverki.
Stórar og torgreiddar byggiverkætlanir ganga nærum ongantíð eftir einum snóri, og ásannast má, at tað hava verið nógvar og stórar avbjóðingar í sambandi við byggingina av Glasi.
Í gjár boðaði TG Verk so Landsverki frá, at arbeiðið við at inniloka bygningin steðgar við fimm daga freist. Hetta merkir, at byggifyritøkan ikki hevur í hyggju at gera tær arbeiðsuppgávur lidnar, sum stjórin so seint sum í síðstu viku boðaði frá í Degi & Viku, at TG Verk fór at gera.
- Vit hava tí tikið stig til at loysa út bankatrygdirnar hjá TG Verk, sum eru umleið 20 mió. krónur, so arbeiðið kann halda fram við øðrum arbeiðstakarum. Vit gera nú eina roynd at byrgja upp fyri teimum seinkingum, sum avtalubrotini hjá arbeiðstakarunum hava elvt til, sigur Ewald Kjølbro.
Landsverk fer alt fyri eitt undir at fáa endaligar avtalur í lag við tær byggifyritøkur, sum hava sagt seg vera sinnaðar at taka yvir, nú TG Verk hevur boðað, at innilokanin ikki verður gjørd liðug.


text:
Sum liður í ferðslutrygdararbeiðinum at fáa øllum tunlum í Føroyum neyðuga trygdarútgerð, gjørdi Landsverk í fjør eina avtalu við El Service um at fáa sett upp eina trydarskipan í Sumbiartunlinum.
Avtalan fevnir millum annað um at seta upp ljós, trygdarskáp, eldsløkkjarar, telefonir og vakmyndatól inni í tunlinum og teknikkhús og bummar uttanfyri. Tá alt hetta er gjørt, verður trygdarútgerðin í Sumbiartunlinum á sama trygdarstøði sum tann í Viðareiðistunlinum.
- Vit hava lagt okkum eftir at finna eitt hóskandi trygdarstøði til føroyskar tunlar, har fyrilit millum annað verður tikið til ferðsluna. Vit meta, at hetta er eitt hóskandi støði til tvíbreytaðar tunlar, har ferðslan er lág, sigur Fríðrik Heinesen, verkfrøðingur á Deildini fyri Infrakervi á Landsverki.
Afturat oman fyri nevndu trygdarútgerð, verður ein sonevnd SRO-skipan eisini sett upp í Sumbiartunlinum, ið er ein trygdarskipan, sum tryggjar beinleiðis samband við Landsverk og Alarmsentralin hjá Politinum umvegis alarm og sjálvvirkandi steinging av tunlinum.
Í dag verður so fyrsti partur av ljósskipanini tendraður, ið merkir, at triðja hvørt ljós nú lýsir í Sumbiartunlinum. Næsta stig verður at seta upp neyðskáp, eldsløkkjarar og telefonir. Trygdararbeiðið verður, sum nevnt, gjørt í stigum yvir nøkur ár, og tíðarætlanin er treytað av játtan til uppgávuna. Samlaði kostnaðurin fyri hesa verkætlan er umleið 10,5 milliónir krónur.
Fakta
Sumbiartunnilin varð tikin í nýtslu í 1997 og er við sínum 3.240 metrum longsti landtunnil í Føroyum. Tunnilin er tvíbreytaður við eini samlaðari koyribreidd á 5, 5 metrar. Fríhæddin á tunlinum er 4,3 metrar. Í Lopra liggur tunnilsmunnin í umleið 55 metra hædd, meðan hann í Sumba er oman fyri 100 metra hædd. Sí annars samlað yvirlit yvir tunlar í Føroyum her


text:
Tíðindaskriv
24.11.2017 - 09:34
Mentan > Mentan > Konsertir
Byrta, sum nokk mann teljast millum best umtóktu poppbólkarnar í Føroyum, fer nú aftur á pall, eftir at bólkurin ikki hevur verið á palli seinastu árini. Guðrið Hansdóttir og Janus Rasmussen, sum mynda bólkin, hava roynt seg hvør sær, men nú koma saman aftur sum Byrta á konsertiltakinum ’Okkara Voxbotn 2018’.
Løg sum ’Norðlýsið’, ’Loyndarmál’, ’Eydnan’ og ’Í tínum eygum’ hava brent seg inn í heilan á flest okkara, og hava verið tráspæld á útvarpsrásunum. Og tær konsertirnar, ið Byrta higartil hevur havt á Voxbotn, hava víst, at Byrta er ein bólkur, sum bæði hugsar í tónleiki og framførslu, og megnar at fáa allar áhoyrararnar við. Tí verður tað uttan iva ein dansiveitsla av teimum stóru, tá Byrta aftur fer á pallin í Vágsbotni.
Forsølan til tónleikatiltakið byrjaði fyri trimum vikum síðani, og ongantíð áður hevur gravgangurin eftir atgongumerkjum verið so stórur sum hesaferð. Langt yvir helmingurin av øllum atgongumerkjunum eru longu seldur.
Longu nú er greitt, at Nephew og danski rapparin Gilli verða millum mongu nøvnini, sum fara á pall í Vágsbotni, 30 juni.


text:
Vilt tú vera partur av einum spennandi frítíðarskúlatilboð í Havn? Vit sóknast eftir einum ágrýtnum og eldhugaðum námsf…
Hósdagin 16.august verður aftur farið í skúla. Næmingar í forskúlanum skulu møta saman við foreldrum kl.9.00 - 11.00. T…
Vilt tú vera partur av einum spennandi tilboði í Havn? Vit sóknast eftir einum ágrýtnum og eldhugaðum stuðli, sum kann…
So endaði enn eitt gott og læruríkt skúlaár í Lítlaskúla. Næmingar og lærarar buðu foreldrum, systkjum, ommum og abbum…
Ert tú lærari? • brennir tú fyri at arbeiða við børnum? • hevur hugsjónir um námsfrøðiliga arbeiðið? • ert tú álítan…
Starvslýsing Vilt tú vera partur av einum spennandi frítíðarskúlatilboð í Havn? Vit sóknast eftir einum ágrýtnum og el…


text:
Fríggjakvøldið 18 juni skipar Eystanstevnunevndin fyri stórari gospelkonsert í Løkshøll í Runavík.
Talan verður um eina sera forkunnuga konsert, har Hallur Joensen, Sirikit Jacobsen, TOS og ikki minst trioin Bill Justinussen, Torbjørn Jacobsen og Jógvan á Lakjuni luttaka.
Sum nakað heilt serligt, fáa áhoyrararnir høvið til, fyri fyrstu ferð, at hoyra Hallur Joensen framføra úr síni Country gospel sangskrá. Annars hevur Hallur Joensen áður framført gospel saman við Kristinu Bærentsen til ymisk tiltøk, og verður Kristina eisini ein partur av framførsluni hjá Hallur hesa ferð.
Sirikit Jacobsen hevur júst givið vælumtóktu fløguna "Lyftið" út, og hava sangir av hesari fløgu verið nógv at hoyrt seinastu tíðina í loftmiðlunum.
TOS við Bárði á Lakjuni á odda, hava seinastu tíðina verið nógv at hoyrt á ymiskum tiltøkum, seinast á Fjarðafestivalinum, og fingu teir framúr góð ummælir, serliga fyri teirra sera kreativu framførslu. TOS er á veg við nýggjari fløgu, sum kemur út seinni í summar.
Bill Justinussen og Torbjørn Jacobsen hava sungið saman til fleiri tiltøk seinastu árini, og hava til hesa konsertina fingið Jógvan á Lakjuni at leika á klaverið saman við teimum.
Fyrireikararnir vænta nógv fólk til konsertina, og vegna avmarkaða atgongd, heita teir á fólk um at keypa sær atgongumerkið, sum kostar 150 krónur og fáast á kunningarstovuni í Runavík í góðari tíð


text:
Forelskilsi, vinalag og svik eru øll evni, sum verða viðgjørd í hesi spennandi ungdómsbókini, sum eisini egnar seg til vaksna lesaran.
Høvuðspersónurin er gentan Argantael. Argantael er klók og vøkur, og í skúlanum síggja vinkonurnar upp til hana, tí hon hevur alt tað nýggjasta nýggja. At síggja til hevur hon alt, ein ungdómur kann hugsast at ynskja sær, men so er ikki. Tað Argantael helst vil hava, eru foreldur, sum brýggja seg um hana.
Ein líkasælur pápi og sálarsjúk mamma – tvey vaksin, sum ikki megna at seta barnið í miðdepulin. Hetta er tað, Argantael hevur at stríðast við. Men Argantael er sterk, líka til ein onnur kemur upp ímillum hana og Dagan, dreingin, sum hon er forelskað í.
Í 2016 fekk bókin Barna- og ungdómsbókmentaheiðursløn Útnorðurráðssins.
Aftur


text: Í dag ætli eg mær á tvær ferniseringar í Havn hjá tveimum røttum Havnamonnum, sum báðir eru poetiskir. Í Listasavninum letur framsýning upp klokkan 16 við myndlist hjá Williami Heinesen. Eg gleði meg at síggja hesi yvir hálvfjers verkini samlað. Eg vænti, at tað verður ein stór uppliving. Klokkan 17 letur framsýningin hjá Anker Mortensen upp, sum eg sjálv havi verið við til at gera, so tað verður við tann spentan ál oman í Steinprent, men verður veðrið so gott sum í skrivandi stund, ja, so gongur tað heila sum ein svisk. – Framsýningin hjá Anker Mortensen er myndað av grafikki, tekningum og vatnlitamyndum, tvs. at tað er Anker á pappír. Eitt tað fyrsta verkið, eg legði til merkis hjá listamanninum, var ein tekning, sum hekk ovarlaga á vegginum á Ólavsøkuframsýningini í 1996. Eg haldi, at myndin æt Hyljar og vøtn á Reynsmúlalág og eg haldi, at pappírið, hon var teknað á, var rukkut. Tekningin hugtók meg við sínum opinleika og radikalu abstraktión, og tá tann stóra, partvíst afturlítandi framsýningin hjá Anker var í Listasavninum í fjør, saknaði eg pappírspartin av verkunum. Málningarnir eru framúrskarandi, men tykjast onkursvegna meira lidnir og afturlatnir enn tekningarnar. Anker Mortensen hevur hesa seinastu tíðina búleikast í Hoyvík í húsinum hjá Ingun í Skrivarastovu og Kjartani Hoydal, sála, og hetta sæst aftur í framsýningini, hvørs heiti eisini lænir íblástur frá yrkingini hjá Karsteni Hoydal, har yrkjaraegið minnist aftur á barndómsins fagra dal. Framsýningin eitur Víkin Fagra og øll eru hjartaliga vælkomin!


text:
Tróndur Arge 11.10.2018 (11:35)
Sameindur fótbóltur: Landsliðið tók allar á bóli
Parasport Føroyar hava í longri tíð fyriskipað fótbóltsvenjingar einaferð um vikuna á Tórsvølli, týsdag klokkan 16.30. Spælararnir møta væl upp, og eru ógvuliga raskir at venja, siga fyriskipararnir.
Hendan týsdagin hevði A-landsliðið hjá monnum tó lænt venjingartíðina á Tórsvølli, sum liður í fyrireikingunum til landsdystirnar í vikuni móti Aserbadjan og Kosovo. Ungu spælararnir í ”Sameindum Fótbólti” løgdu tó lítið í tað, og fluttu sína venjing yvir á Ovara vøll í Gundadali. Men tað skuldi vísa seg, at teir ikki vóru við sviðið soð.
Venjararnir í Sameinda Fótbóltinum, Páll Mohr Joensen og Rani Debes Christiansen, høvdu frammanundan sett seg í samband við góða vinmann teirra og landsliðsmálverja okkara, Gunnar Nielsen, og spurt, um hann ikki kundi koma at heilsa uppá spælararnar, tá ið landsliðsvenjingin var av.
Eftir lokna landsliðsvenjing gjørdi Gunnar ikki mætari enn, at hála ein stóran part av landsliðshópinum yvir á Ovara vøll, har teir bjóðaðu av til dyst. Hetta varð ein fantastisk løta, og nógv varð lagt fyri, tá ið dysturin skuldi avgerast, verður sagt.
- Føroyska A-landsliðið er fantastisk umboðan fyri føroyskan fótbólt. Stuttligt varð, tá ið allir eina løtu bara vóru stórir smádreingir við einum fótbólti, og hugnaðu sær óført saman. Tað eru løtur sum hesar, ið gera at stuðulin til A-landsliðið er treytaleysur - hesum monnunum eru vit øll stolt av, siga venjararnir, Páll M. Joensen og Rani D. Christiansen, og løgdu afturat:
- Eftir loknan dyst varð liðmynd tikin, og nú gleða vit okkum at stuðla landsliðnum á Tórsvølli til komandi dystirnar - koyr á Føroyar, siga venjararnir báðir at enda.
Spælararnir í Sameindum Fótbólti vóru eisini sera fegnir um vitjanina.
- Tað plagar altíð at vera stuttligt at sparka, men í dag var tað mega gott, sigur ein errin spælari og íðin Føroya-fjeppari, sum spælir við Sameindum fótbólti.
Spælararnir løgdu aftrat, at teir seint koma at gloyma júst hesa týsdagsvenjingina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tjóðveldi og fiskivinnupolitikkur
Politikkur24-11-2017 - 16:19 - Jóanis Albert Nielsen
Tað er sjón fyri søgn. Tjóðveldi hevur ikki førleikar ella politiskt handalag at sita í stjórn.
Nú sær eisini út til, at panikkur er komin í Tjóðveldi. Fyri at krógva útyvir, at onki er komið burturúr, byrja tey at slongja um seg við ósannindum.
Í greinum og útsøgnum í almennu og sosialu miðlunum postulera tey, at “Høgni Hoydal hevur vunnið okkum størri uppisjóvarkvotur enn nakar annar landsstýrismaður ï fiskivinnumálum nakrantíð”.
Hettar erbeinleiðis ósatt. Høgni Hoydal hevur ongi rættindir vunnið okkum av uppisjóvarkvotum.
Okkara lutfallsligi partur av heildarkvotunum av makreli, sild og svartkjafti er tann parturin, sum vit løgdu til grund fyri okkara krøvum í síðstu samgongu.
Vit gjørdu avtalu um makrel, har vit vunnu Føroyum munandi størri rættindir, 12,6 % av heildarkvotuni. Tey 12,6% geva eitt ávíst tonsatal til Føroyar, alt eftir hvussu stór heildarkvotan er. At føroyska kvotan av makreli minkar næsta ár, er ikki tí at Høgni Hoydal hevur mist nøkur rættindir burtur, men tí at heildarkvotan minkar.
Vit fóru úr sildaavtaluni og kravdu munandi størri part til Føroyar. Tað er tann parturin, tað prosenttalið, sum liggur til grund fyri føroysku sildakvotuni. Høgni Hoydal hevur bert fylgt tí, sum vit løgdu til grund fyri okkara kravi.
Tað sama er galdandi fyri svartkjaft. Tá ES segði svartkjaftaavtaluna upp, blivu Føroyar og ES samd um, hvussu stóran part av heildarkvotuni partarnir, ES og Føroyar, hvør í sínum lagi, skuldu hava. Tað er hesin parturin, prosenttalið, sum verður lagt til grund, tá føroyska kvotan verður ásett.
Vit megnaðu at flyta Føroyar upp á eitt heilt annað støðið, hvat pelagiskum fiski viðvíkur.
Vit gjørdu avtalu um makrelin. Tað søguna kenna tey flestu. Men vit náddu ikki at gera avtalu um sildina og svartkjaftin.
Síðan vit løgdu frá okkun er onki hent. Høgni Hoydal hevur ikki flutt eitt komma og fylgir tí ætlan, sum vit løgdu, tíbetur.
Jacob Vestergaard.


text:
Vika 41 er nú ein ABC vika
Hevur tú hugsað um, at tú kanst gera okkurt gott fyri tína sálarliga heilsu?
Í sambandi við altjóða sálarheilsudagin 10.
oktober ger Fólkaheilsuráðið við verkætlanini ABC fyri sálarliga heilsu viku 41
til eina ABC viku. Sostatt verður enn størri dentur lagdur á evnið sálarlig
heilsa.
ABC
filmar og átøk í ABC vikuni
ABC vikan hevur við sær, at skipað verður fyri
ymiskum átøkum kring landið, sum kunnu setast í samband við sálarliga
heilsu.
Gjøgnum ABC vikuna verða fimm filmar
almannakunngjørdir, sum kunnu geva íblástur til og kunning um atferð, sum kann
hava góða ávirkan á sálarligu heilsuna. Við filminum verður dentur lagdur á, at
tað kann vera einfalt at betra um sína sálarligu heilsu. Hetta er nakað, sum
fleiri longu gera, men kanska ikki eru tilvitað um hevur jaliga ávirkan á
sálarligu heilsuna. Fyrsti filmurin kemur út í dag.
ABC samstarvsfelagar skipa fyri ymiskum
tiltøkum gjøgnum vikuna, sum bæði eru almenn og meira innanhýsis á skúlum,
ellisheimum o.s.fr. Nærri kunning um tiltøkini kemur mánadagin 8. oktober.
Á Facebook síðuni hjá ABC fyri sálarliga
heilsu verður eisini ein kapping, sum verður knýtt at evninum. Fylg við á
síðuni nær kappingin byrjar.
Sum heild er endamálið við ABC vikuni at gera
fólk tilvitað, um hvat virkar fyri at skapa góða sálarliga heilsu. Eggjað
verður til, at fólk í ABC vikuni gera meira av tí, sum skapar gleði og innihald
í lívinum. Í vikuni kanst tú t.d. savna nakrar vinir, sum tú ikki hevur sæð í
longri tíð, seta tær eina nýggja avbjóðing, fáa alla familjuna at taka lut í
flettingini á ymiskan hátt ella okkurt heilt triðja.
Hví
eina ABC viku?
Sálarligir trupulleikar eru ein økjandi
sjúkubyrða kring heimin. Sambært WHO verða sálarligir trupulleikar størsta
sjúkubyrðan á heimsstøði í 2020. Mett verður, at umleið 50% av øllum íbúgvum í
OECD-londunum fara at fáa sálarligar trupulleikar í sínum lívi.
Tí meta vit, at tað er av alstórum týdningi,
at vit varpa ljós á trupulleikan, og ikki minst seta sálarliga heilsufremjandi
átøk í verk.
Høvuðsendamálið við altjóða sálarheilsudegnum
10. oktober er at skapa tilvitan um sálarliga heilsu og seta átøk í verk, sum
stuðla undir góða sálarliga heilsu.
Fólkaheilsuráðið vil við verkætlanini ABC fyri
sálarliga heilsu, ikki bert leggja dent á sálarliga heilsu 10. oktober, men vil
gera viku 41, sum er 8. - 14. oktober, til eina ABC viku.
ABC fyri sálarliga heilsu snýr seg um, at tú
við at fylgja boðskapinum A) ver virkin, B) ver saman og C) ver hugbundin,
kanst betra um sálarligu heilsuna.
Evnið er viðkomandi fyri øll, bæði stór og smá
og fólk við ella uttan sálarligar trupulleikar. Tað snýr seg um at gera nakað,
fyri at varðveita og betra um góða sálarliga heilsu.
Vit ynskja øllum eina góða ABC viku og gleða okkum til at deila nýggju ABC filmarnar við tykkum.


text:
Suni Merkistein
Suni Merkistein er ein føroyskur rithøvundur, og kendur fyri at gera sjónvarpssendingar um føroyskan ítrótt og mentan. Hann hevur eitt nú staðið fyri sendingum um fótbóltsfeløgini HB, KÍ og TB. Í 2010 var ein røð av sjónvarpssendingum um føroyskan tónleik sendar í Kringvarpi Føroya, sendingarnar nevndust Minnist tú enn?. Fyrst vóru fimm partar framleiddir og vístir í 2010, og seinni, í 2013, vóru nýggjar sendingar gjørdar í hesi røðini, tann fyrsta Minnist tú enn?, 6. partur varð vístur 20. november 2013.
Bókaútgávur[rætta | rætta wikitekst]
- Koyr á HB!, 1955-2004 : Havnar bóltfelag, 100 ár, [Tórshavn] : Havnar Bóltfelag, 2004.
- Føroysk telving i 20. øld: Ur Avhaldinum til Jerevan, 1997
- Føroyskur fótbóltur 2012
- Teir kundu væl listir og leikir, Annað bind í hesari røðini um føroysku fótbóltssøguna fevnir um tíðarskeiðið 1960-1979.
- Bjartur lýsir kyndilslogin
- Føroyar í HM - fótbólti
Sjónvarpssendingar[rætta | rætta wikitekst]
- Minnist tú enn?, Sending í 5 pørtum í 2010, og nýggir partar í 2013


text:
Ferhyrnta hornabrosma (hornabrosmuættin)
Enchelyopus cimbrius (Linné, 1766)
Stødd: Ferhyrnta hornabrosma verður upp í umleið 40 cm long, vanliga 25-30 cm.
Dýpi: Hon er úr fjøruni út á 650 metra dýpi.
Litur: Hon hevur lit eftir umstøðunum. Ofta er hon morgrá um bakið og gulgrá-blá niðari. Inni í kjaftinum og táknaholunum er hon blásvørt. Ryggfjaðrarnar og gotfjaðrarnar aftast og sterturin niðast eru myrk við ljósum rondum. Viðhvørt eru eisini myrkir blettir frammi á ryggfjøðurini.
Lýsing: Ferhyrnta hornabrosma er long og mjá. Ein tvørskurður um miðjuna er mest sum rundur. Trý horn eru á gronini, tað mittasta er lítið og situr mitt fyri fremst, og so finnan á lippuni.
Eins og hinar hornabrosmurnar hevur hon eina sera lága ryggfjøður fremst. Hon situr niðri í eini foyru, og fremsti teinur er um tvær ferðir so høgur sum aftara ryggfjøður. Aftara ryggfjøður er long og nakað lág og gongur frá hálvu uggafjøðurini aftur í klingruna. Bæði ryggfjøðurin og gotfjøðurin koma aftur um stertarótina. Búkfjaðrarnar eru stuttar og spískar. Høvuðlongdin er umleið 21% av heildarlongdini. Strikan sæst ikki væl. Hevur fína roðslu.
Eyðkenni: Tey trý hornini á gronini. Tann lága fremra ryggfjøðurin við tí høga teininum fremst. Liturin inni í kjaftinum.
Týdningur: Hon hevur ikki vinnuligan týdning.
da: Firtrådet havkvabbe, en: Fourbearded rockling, fr: Motelle à quatre barbillons, ís: Blákjafta, no: Firtrådet tangbrosme, tý: Vierbärtelige Seequappe
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Býli til leigu
Henda síða er ætlað teimum, sum hava býli til leigu og teimum, sum leita eftir onkrum at búgva í.
Um fólk hava býli til leigu, kunnu tey lýsa við hesum á hesi síðuni við at senda teldupost til vestmanna@vestmanna.fo.
Neyðugt er at hava hesar upplýsingar við:
Um onkur leitar eftir onkrum at búgva í, kunnu tey skriva seg upp her á síðuni við at senda teldupost við hesum upplýsingum til vestmanna@vestmanna.fo:
Áhugaðir leigarar:
Tá onkur útleigari, sum stendur á síðuni, leigar út ella onkur, sum sóknast eftir býli her á síðuni, hevur útvegað sær bústað, verða tey vinarligast biðin um at boða kommununi frá, so síðan altíð er dagførd.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Um Silvakontu
Barnasamansparing, útbúgvingar- og bústaðarsamansparing eru nakrir av mongu møguleikunum, tú kanst geva barni tínum. Tað er ongantíð ov tíðliga at hugsa um samansparing til barnið, og við einari Silvakontu kanst tú geva barninum eina góða byrjan.
Hvat er ein Silvakonta?
Øll børn, ið eru 0-12 ár, kunnu stovna Silvakontu. Tá ið tú stovnar Silvakontu, fært tú eina Silvabússu, eina gávu og 200 kr. inn á Silvakontuna.
Foreldur, ommur og abbar kunnu stovna Silvakontu.
Silvagávur
Silvakonta er spennandi, og saman við Silva er tað bæði øðrvísi og stuttligt at spara saman. Kemur tú inn við føðingardagspeninginum, ella hevur fasta flyting inn á Silvakontuna, fært tú eina gávu frá Silva.
Við Silvakontu fært tú hægri rentu enn við vanligari kontu. Setur tú t.d. 100 kr. inn hvønn mánað, verður henda upphædd eftir 13 árum 15.600 kr. umframt rentu. Sí rentuyvirlit her.
Peningurin á Silvakontuni er bundin, til tú verður 13 ár. Peningurin verður tá sjálvvirkandi fluttur á eina Gull 2, sum er ein ungdómssamansparing. Gull 2 er bundin, til tú verður 18 ár.


text:
Uppraðfesta tær heitu arbeiðshendurnar
28. august 2015
Runt um í okkara landi eru nógvar heitar hendur til arbeiðis hvønn dag innan nógv ymisk øki, sum taka sær sera væl av okkum, sum her búgva.
Tyngri arbeiðsbyrðu
Ofta vísir tað seg, at tær heitu hendurnar í umsorgan, røkt og ansing fáa tyngri og tyngri arbeiðsbyrðu, ímeðan umsitingin rundan um fær alt størri rúmd.
Tann dag tær heitur arbeiðshendurnar ikki orka meira, tá nyttar lítið við góðari og flottari umsiting.
Hettar ger seg galdandi innan okkara heilsu-, almanna- og skúlaverk.
Styrkja tær heitu hendurnar
Latið okkum miðvíst upprafesta tær heitu hendurnar til stórt gagn fyri øll, sum hava brúk fyri einari almennari tænastu.
Hettar er og verður eitt av mínum stóru hjartamálum.
Eg fari inniliga at heita á teg um at fara á val og geva mær tygara stuðul, so eg framhaldandi kann hava ávirkan á Løgtingi.
Edva Jacobsen, løgtingskvinna
Valevni Sambandsfloksins til løgtingsvalið
RN
Aftur


text:
21. februar var Aliráðstevnan 2014.
Nakrar av framløgunum liggja her:
Jan Petter Kosmo, Kontali Analyse - Marknaðarútlit fyri alivinnuna
Rúni Dam, Avrik - Fiskagoymsla og metingar
Debes Christiansen, Heilsufrøðiliga Starvsstovan - Fiskaheilsustøðan í Føroyum
Tor Alte Mo, Veterinærinstituttet - AGD-støðan í Noregi
Sturla Romstad, Mattilsynet - Felags niðurberjing av lús í Trøndelag
Rúni Weihe, Havsbrún - Sambandið millum fóður og vøkstur
Ása Johannesen, Fiskaaling - Rognkelsi og lúsatýning
Magnus Pauli Magnussen, Fiskaaling - Árin á alilaks og fólkaheilsu av plantuolju í fóðrinum
Øystein Patursson, Fiskaaling - Atferð hjá laksi í hørðum ráki


text:
Oda Strøm
16.04.2018 - 12:59
Ítróttur > Ítróttur > Renning
Leygardagin skipaði Hvirlan saman við Føroya Bjór, Wenzel og Føroya Gassølu fyri Føroya Bjór mannfólkarenning. Hetta er ein sokallað cross renning, sum er sera væl umtókt í útlondum. Runnið verður frá Føroya Bjór framvið Sandá, har lendið og avbjóðingarnar eru ymiskar. Eitt nú skal rennast gjøgnum eitt byggipláss, eftir áarbakkanum, uppum hegn og oman í Sandágerð, har rennarnir skulu yvirum ánna í Sandágerði.
Í ár stóðu 60 mans klárir, tá skotið var í gongd, og var Dánjal Dahl Ljósheim frá Hvirluni raskastur at renna teir fimm kilometrarnar, sum rutan er. Hann brúkti 22,49 minuttir, og honum á baki vóru sjey mans, sum runnu undir 24 minuttir. Besti veteranur var Andrass Joensen frá Bragdinum, meðan besti superveteranur var Bartal M. Kass frá MEST. Liðkappingina vann Bragdið.


text:
Netbankin snøggari og snildari25-02-2015
Føroyskir netbankabrúkarar kunnu nú gleða seg til ein snøggari og snildari netbanka
Gamla útgávan av Netbankanum sum app verður nú strikað17-02-2015
Netbankin sum app hevur verið at finna í nýggjari og betri útgávu í App Store/Play Store síðan oktober 2014. Gamla útgávan av Netbankanum sum app verður nú endaliga strikað í App Store/Play Store, so best er at dagføra til nýggju útgávuna
Eik lækkar aftur rentuna12-02-2015
Nú verður enn bíligari hjá kundum í Eik at fíggja bústaðin og bilin. Lægsta bústaðarlánsrenta lækkar niður í 3,15 prosent, og lægsta bilrenta niður í 3,95 prosent
Armgarð vann iPad04-02-2015
508 fólk svaraðu spurnarkanningini á www.eik.fo. Armgarð Klein var ein teirra, og gjørdist hon hepni vinnarin í lutakastinum um ein spildurnýggjan snotuligan iPad Air
Netbankin koyrir ikki longur á Internet Explorer eldri enn 921-01-2015
Hevur tú trupulleikar við Netbankanum í løtuni, er orsøkin møguliga tann, at tín internetkagi ikki er dagførdur


text:
- Tíðindi, mentan og ítróttur
Í elevatori við Amy Winehouse
Tak niður
Nýggi stjórin í Norðurlandahúsinum Gunn Hernes úr Noregi hevur drúgvar royndir sum konsertfyriskipari. Hon hevur skipað fyri fleiri konsertum í Noregi við stórum nøvnum. Millum hesi var enska songkvinnan Amy Winehouse, sum andaðist í 2011. Hoyr Gunn greiða frá, hvussu arbeiðið fór fram, og hvørjar tankar hon og hennara medfyriskiparar gjørdu sær, tá Amy Winehouse kom til Noregs, har hon varð handtikin við cannabis uppi á sær. Løtan, tá Amy trein á pall var bæði góð og syrgilig, tí Amy Winehouse var bundin at bæði rúsdrekka og narkotika um tað mundið, og hon var eisini sjónliga ávirkað á pallinum. Men hetta var uppá gott og ilt ein umráðandi løta fyri norskt tónleikalív, sigur Gunn. Upplivingin hevur gjørt, at hon hevur fingið stóra virðing fyri tónleikarum, sum eru á konsertferð, tí hon veit, hvussu hart tað mangan kann verða
Sí eisini


text:
Javnstøða - ein miðvís ætlan
Í evropeiskum granskingarpolitikki er javnstøða á granskingarstovnum og universitetum ein miðvís ætlan.
Við støði í gongdini higartil verða átøk sett í verk, sum skulu svara trimum málsetningum: javnstøða í vísindayrkinum, javnvág í støðutakanum og at innihaldið í granskingini tekur støðu til kynsspurningar.
Harumframt er ætlanin at kanna og savna inn tilfar um javnstøðu og kynsspurningar í sambandi við vísindayrkini og støðutakanir í hesum høpi, soleiðis at framtíðar javnstøðupolitikkurin kann verða dagførdur.
At enda er ætlanin at hava javnstøðu- og kynsspurningar við í øllum granskingar- og nýskapanar skráum og verkætlanum. Mett verður, at ein bøtt støða á hesum øki vil hava við sær øking í mun til vitan, tøkni og nýskapan og at framleiðslan av vørum og tænastum vil hóska betur til marknaðin.
Tak niður bókling um evnið her


text:
Hanna S. Absalonsen 70 ár
Mikkjalsmessudag, tann 29. september, fyllir Hanna S. Absalonsen 70 ár.
Hon hevur verið í starvi á Føroyamálsdeildini í góð 44 ár. Hon byrjaði í 1970 við orðabókararbeiði, og seinni varð hon sett í eitt fyrisitingar- og savnshjálparastarv. Í 1985 varð Hanna sett í starv sum granskingarhjálpari á Føroyamálsdeildini, og hetta starvið hevur hon samvitskufult røkt, til hon nú verður 70, 1. oktober fer hon frá fyri aldur.
Í 2005 tók hon BA-prógv á Føroyamálsdeildini, og fyrr í ár tók hon MA í føroyskum við serritgerð um sálmarnar hjá Victori Danielsen. Í 1988 tók hon 2-ára gudfrøðiútbúgving á Gudfrøðideildini á Fróðskaparsetri Føroya, og í 1985 tók hon Cambridgeskeið (Proficiency) í enskum á Fróðskaparsetri Føroya. Í 1970 var hon á ársskeiði í føroyskum á Føroyamálsdeildini.
Barnaskógvarnir vórðu troddir suðuri í Vági, har hon gekk í barnaskúla, og har hon tók preliminerprógv í 1960. Í 1964 tók hon studentsprógv á Føroya studentaskúla í Hoydølum.
Hanna hevur verið sera virkin á mongum økjum. Ikki ber til at nevna alt, men t.d. hevur hon í umleið 25 ár rættlisið Varðan og tikið sær av øðrum rættlestrum og týðingum til føroyskt og undirvíst útlendingum í føroyskum.
Hanna er ein teirra, sum hevur starvast longst á Fróðskaparsetrinum. Hennara arbeiðsøki hevur m.a. verið at havt ábyrgdina av savnindunum í teirri eldvardu goymsluni, og tað hevur hon gjørt sera vandaliga. Nærløgd og hjálpsom, og við síni stóru vitan og góða hjarta var hon altíð til reiðar at veita eina hjálpandi hond. Hanna hevur eisini gjørt bandupptøkur, bæði sum hjálparfólk hjá øðrum, men eisini egnar upptøkur.
Starvsfólkini á Føroyamálsdeildini vilja á henda hátt senda Honnu eina heilsan og ynskja henni og øllum hennara hjartaliga til lukku við teimum 70 árunum. Samstundis vilja vit takka henni fyri tey mongu árini, hon hevur verið í starvi á deildini. Vit ynskja henni blíðan byr, nú hon skal njóta lívið sum pensjonistur.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Effodeildin liðug
Jan Smedemark | 03/10/15
Endaliga støðan av Effodeildini er nú funnin, vit megnaðu at halda okkum uppi, sum mátti vera allarfyrsti málsetningur fyri árið. Úrslitið í ár er tað besta í langa tíð, tá hugsa verður um Tvøroyrar Bóltfelag í bestu deildini.
Hyggja vit aftur í søgubøkurnar umvegis Faroesoccer við atlitið til bestu deildina eftir at hon bleiv broytt til at umfata 27 umfør, so er talan um hægsta stigatal í ár. Niðanfyri sæst ein talva yvir hvussu nógv stig vóru vunnin tær ferðir vit vóru í bestu deildini seinastu ferðirnar.
Millum eyðkendu leikararnir í ár kunnu vit framhevja nakrar áhugaverdar statistikkir.
Flestu minuttir fekk Teitur Olsen. Stinni ungi verjuleikarin hevur av sonnum prógva sínar dygdir í ár, har hann hevur verið krumtappurin í verjuni hjá okkum. Eyðsýndur og vælleikandi gjøgnum alt árið.
Martin Tausen er harði hundurin á liðnum, hann hevur megnað at fingið flest sektarstig. Tey 11 sektarstigini komu umvegis fimm gul og tvey reyð kort. Martin er ein klassiskur defensivur miðvallari, ið als ikki er bangin fyri at taka eina takling fyri liðini.
Rógvi Joensen er ótroyttandi leikarin á miðjuni, sum aldrin gevir seg ein einasta tumma. Hann er her, har og allastaðni, tá hann er í svørthvítu troyggjuni. Rógvi er annars leikarin á liðnum, sum hevur fingið flestu gulu kortini, um tað er ein arvur frá pápanum lata vit vera ósagt 🙂
Albert Adu gjørdist skjótt ein vældámdur leikari, tekniska støði er øgiliga høgt og ferðin tað sama. Hann tók Effodeildina við storm frá byrjan av og hevur gjøgnum árið fingið 10 mál í ár. Ein skaði darvaði tíverri Adu stóran part av kappingini.
Ivan Stojkovic hevur verið ein dyggur aftasti skansi í ár. Ivan leikti nærum allar dystir uttan tann eina móti EB/Streymi vegna karantenu. Hetta var níggjunda árið hjá Ivani í svørthvítu blusuni.
Hetta var bert nøkur frá áhugaverd evni, ið kundu takast fram, men felags er tó at Tvøroyrar Bóltfelag hevur í ár megnað at staðið væl saman sum lið og hava givið teirra ýtarsta fyri liðið, ið hevur so ómetaliga nógv at siga fyri Tvøroyri og øllum okkum, ið eru góð við felagið!
Við úrslitinum í dag móti Víkingi gjørdist endaliga støðan at vit fingu 26 stig og endaði á 7. plássið. Endaliga støðan sæst í høgra bredda.
Takk fyri í ár
Ein hjartans tøkk skal hervið ljóða til allar leikarar fyri teirra innsats í ár. Ein tøkk eisini til øll onnur ið vara av TB, tað verið seg nevndir, hjálparfólk og stuðlar.
Vit síggjast aftur við Stórá komandi kappingarár, tá eru EB/Streymur og FC Suðuroy ikki partur av deildini. Í staðin koma Skála og B68.


text:
Bjóða teg fram
At talgilda Føroyar er ein umfatandi verkætlan, ið brýtur upp úr nýggjum og leggur lunnar undir eina nútímans vælferð. Verkætlanin krevur nógvar ymiskar førleikar gjøgnum verkætlanratíðarskeiðið 2017-2020. Talgildu Føroyar eru áhugaði í at gagnnýta allar teir førleikar, ið krevjast í verkætlanina. Tískil hava vit tvey umsóknarbløð, sum geva ávíkavíst einstaklingum og fyritøkum møguleika at bjóða seg fram at loysa uppgávur fyri okkum.
Talan er um tíðaravmarkaðar uppgávur. Við at fylla út umsóknarblaðið, annaðhvørt sum einstaklingur ella fyritøka, ber til hjá okkum at seta skrásetta profilin við førleikum saman við møguligum leypandi uppgávum.
Umsóknarblað til einstaklingar


text:
Á heysti 1997 fekk Hjørdis Johansen hugskotið at byrja Dramaverkstaðið á gamla snikkara- og orgulverkstaðnum hjá pápanum Verland Johansen. Húsini standa uppi á Hálsi í Havn, Hallarheygur 2. Tað er í brekkuni niðan á Nabb, har tann grøna ítráttarhøllin er.
Saman við manninum Christian Kruse keyptu tey verkstaðið í 1986, og fram til 1996 virkaði verkstaðið sum orgulverkstaður burturav. Aftaná at kreppan hevði gjørt um seg, var einki orgul at byggja, og lykilin var snaraður um. Verkstaðið stóð tómt eina tíð, líka til hetta hugskotið um Dramaverkstað fór at spíra. Farið var undir at rudda, vaska og mála, og í januar 1998 var klárt at byrja.
Hjørdis Johansen er lærari, leikstjóri, tónasmiður, scenografur og leikritahøvundi á Dramaverkstaðnum.
Hjørdis er fødd í Havn í 1949. Hon tók barnagarðslæraraútbúgving í 1971. Í 1976 kom hon aftur til Føroyar. Var á sjónleikarskeið hjá Eyðun Johannesen og seinri hjá Grímu í 70-unum, og tókst eftir hetta við alt møguligt innan undirhald, sang, myndlist og sjónleik, samstundis sum hon arbeiddi í barnagarði, í Sjónvarp Føroya og nøkur ár á Orgulverkstaðnum.
Í 2009 byrjaði Hjørdis á DPU (Dansk Pædagogisk Universitet) uppá Masterútbúgving og í 2011 var hon liðug sum Master í Drama og Teaterpædagogik.
Áðrenn hesa útbúgving hevur Hjørdis lokið útbúgving sum Barnasjónleikaleiðari á sumri 2000, og hevur sumrini 1997, 98 og 99 fingið sær útbúgving innan leikstjórn í Íslandi. Harumframt hevur hon verið á skeiðum í teatersport, "At skriva til pall" og skeiðum innan scenografi og gerð av búnum bæði her heima og í Danmark.
Áðrenn hesa útbúgving hevur Hjørdis lokið útbúgving sum Barnasjónleikaleiðari á sumri 2000, og hevur sumrini 1997, 98 og 99 fingið sær útbúgving innan leikstjórn í Íslandi. Harumframt hevur hon verið á skeiðum í teatersport, "At skriva til pall" og skeiðum innan scenografi og gerð av búnum bæði her heima og í Danmark.
Hjørdis hevur drúgvar royndir á palli bæði hjá Havnar Sjónleikarfelag og hjá Grímu. Hon hevur ígjøgnum ár og dag leikt við í nógvum sjónleikum, kvøldsetum og øðrum tiltøkum, síðan hon, 10 ára gomul, fyrstu ferð stóð á palli í Sjónleikarhúsinum í sjónleikinum "Robin Hood". Nevnast kunnu leikir sum Skeyk (1997), Dansur í fyllandi sól (1995), Havið (1993), Sanna og Gandafuglurin (1989), Stjørnubarnið (1988), Haturfuglar (1981) og útisjónleikurin Trælalív (1977).
Eisini hevur Hjørdis verið sera virkin innan tónleik, sang og myndlist. Hon hevur undirhildið børnum á bókasavninum við sangi, søgum og dukkuleiki. Í útvarpinum hevur hon sungið og lisið søgur upp. Hesar royndir førdu við sær, at hon í 1979 gav út vældámdu plátuna "Barnasangir", ið er endurprentað sum fløga. Í mong ár, síðan miðskeiðis í 70-unum, hevur hon verið virkin myndlistakvinna. Hon hevur sýnt fram klippmyndir og tekningar á sjálvstøðugum framsýningum og umframt tað, hevur hon verið við á fleiri Ólavsøkuframsýningum, kvinnuframsýningum og øðrum.
Í 80'unum gjørdi og leikti hon "Giu og Grana" og arbeiddi við barnasendingum í Sjónvarp Føroya. Hon ferðaðist um sama mundi við Bókabilinum kring alt landið við søgum og dukkuleiki. Fýra ferðir - í 1987 og 1988 og aftur í 1997 og 1998 - stjórnaði Hjørdis tað vælumtókta Leikhúsjól í Sjónleikarhúsinum.
Hjørdis hevur skipað fyri skeiðum í drama og sjónleiki bæði her heima og niðri í Danmark.
Viðurkenningar og Heiðurslønir:
Barnamentanarheiðurslønin 2012 - Tórshavnar Kommuna
Í 2012 var Barnamentanarheiðurslønin latin Hjørdis Verlandsdóttir Johansen.
"Herðaklappið" 2003 - Leikpallur Føroya
(Sosialurin - Grein frá 12. mars 2003)
"Herðaklappið" 2003 - Leikpallur Føroya
(Sosialurin - Grein frá 12. mars 2003)
12. mars 2003 fekk Hjørdis Johansen "Herðaklappið".
Herðaklappið er sjónleikara-viðurkenning, sum Leikpallur Føroya letur einaferð um árið.
Viðurkenningin varð latin Hjørdis Johansen "...fyri hennara pedagogiska og leiklistarliga avrik sum kveikjandi íbirtari fyri børn og ung - leiklistini í Føroyum at frama." (Sosialurin, mars 2003)


text:
Anný Djurhuus Øssursdóttir fær gávugóðsið í 2018
- 04 Feb 2018
- - LISA
Tíðindaskriv frá Grunni Thorvalds Poulsens av Steinum.
Anný Djurhuus Øssursdóttir fær gávugóðsið í 2018
8. februar verður árliga handanin av gávugóðsinum úr Grunni Thorvalds Poulsens av Steinum. Gávugóðsið verður latið ungum listafólki, sum hevur víst hegni og hug at útbúgva seg.
Tiltakið, sum er alment, verður í hølunum á loftinum á Føroyamálsdeildini tann 8. februar klokkan 16.00.
Í samband við tiltakið spælir Lena Anderssen nøkur løg.
Í sínum testamenti hevur Thorvald Poulsen av Steinum ásett, at í stýrinum fyri grunnin skulu sita rektarin fyri Fróðskaparsetur Føroya, forfólkið fyri Føroya lærarafelag og forfólkið fyri Listafólkasamband Føroya, LISA.
Fyri at tryggja listafakliga støðið handan tilmælið um, hvør ið skal hava gávugóðsið, hevur stýrið gjørt avtalu við Listafólkasamband Føroya, sum hevur sett eina úrvalsnevnd av fakfólkum at velja út ungt listafólk, ið skal fáa handað gávugóðsið.
Øll eru vælkomin á Føroyamálsdeildina at heiðra ársins móttakara av gávugóðsinum úr grunninum hjá Thorvaldi Poulsens av Steinum, Anný Djurhuus Øssursdóttir.
Blíðar heilsur
Stýrið fyri Grunn Thorvald Poulsens av Steinum:
Sigruð í Jákupsstovu, rektari á Fróðskaparsetri Føroya
Marita Dalsgaard, forfólk fyri Listafólkasamband Føroya
Herálvur Joensen, forfólk fyri Føroya Lærarafelag
8. februar verður árliga handanin av gávugóðsinum úr Grunni Thorvalds Poulsens av Steinum


text:
Leygardagin 27. februar verður árliga Harraborðhaldið í Stóra Pakkhúsi. Og atgongumerkini verða seld í Stóra Pakkhúsi fríggjakvøldið 19. februar kl. 17.
Á skránni til Harraborðhaldið er góður matur, felags sangur og undirhald.
Í ár fer Mortan Petersen at standa fyri undirhaldinum. Eisini verður á skránni spurnarkapping undir heitinum “árið sum fór”.
Eftir borðhaldið í Stóra Pakkhúsi verður farið vestur á Eiðið í dans, har Kvinnuborðhald er. Til dansin spæla Hans Jacob & Vinmenn.
Atgongumerkini til Harraborðhaldið kosta 200,- kr.


text:
Hugsa bara um fótbóltin
TB | 19/07/13
Í gjárkvøldið kom eitt ferðalag suður við Smyrli, og er tað U17-landsliðið hjá Føroyum, ið skal venja við Stórá fríggjadagin. Sjálv venjingarlegan byrjaði í Havn í gjár, men teir hava valt at nýta fríggjadagin við Stórá, og í hesum sambandi er skipað fyri, at U17 skal leika ein dyst móti besta liðnum hjá FC Suðuroy, og hesin dystur verður leiktur í dag, fríggjadagin, kl. 17.45.
Fríggjakvøldið verður so aftur farið til Havnar, har venjingarlegan heldur á fram í nakrar dagar aftrat.
Ferðalagið er savnað sum liður í fyrireikingunum til NM-kappingina í Hamar í august og EM-undankappingina, ið byrjar í oktober.
Í stuttari samrøðu við venjaratrioina umborð á Smyrli, viðmerktu venjararnir, at teir upprunaliga skuldu spæla móti teimum yngru leikarunum í EFFO-hópinum hjá TB, men tá so nógvir av hesum leikarum eru týdningarmikil partur av hópinum hjá TB, ið skal leika truplan útidyst móti ÍF sunnudagin, so verður dystur í staðin leiktur móti sera unga FC Suðuroy-liðnum, ið liggur á einum 3. plássi í 1. deild.
Lagt varð aftrat, at U17 hevur verið við Stórá í fjør, og tá vóru teir sera nøgdir við umstøðurnar, hóast nýggja húsið enn ikki varð tikið í nýtslu um tað mundið. Nú verður so sjálvsagt enn frægari, og tá so vallaraheimið, ið tos hevur verið um í seinastuni, eisini kemur, so er ikki neyðugt at flyta seg av økinum, leggja venjararnir skemtandi aftrat.
Annars yvirnáttar ferðalagið umborð á Smyrli, og hóast tað er eitt sindur besverligt at búgva umborð á einum skipi, so staðfesta venjararnir, at alt frá umsitingini hjá Strandfaraskipum Landsins til arbeiðsfólkini umborð á Smyrli hava verið heilt fantastisk at havt við at gera. Haraftrat er maturin góður, og tað eru kømrini eisini, so har er onki at fílast á.
Spurdir, hvussu tað ber til, at U17 kemur at venja við Stórá, so leggja venjararnir dent á tað, at her suðuri eru ongi forstýrandi elementir. Her verður fokuserað á fótbóltin, onki annað! Leikararnir kenna ikki á sær eina trongd til at vera alla møguliga aðrastaðni í senn, og tí er tað deiligt hjá báði venjarum og leikarum at bert fokusera uppá fótbóltin.
So er bert at vóna, at enn fleiri U-landslið fara at leggja leiðina suður at venja við Stórá framyvir, og tey skulu verða so hjartaliga vælkomin. Okur vita jú longu, at umstøðurnar eru tær bestu í landinum.
Annars er tað gamla verjukempan hjá TB, Pól F. Joensen, ið saman við Áka Johansen er venjari hjá U17-liðnum. Kaj Niclasen er málmansvenjari.
Hópurin er annars soljóðandi:
Teit Jacobsen, Heri Mohr, Bartal Wardum og Jákup Ludwig Thomsen úr HB;
Betuel Hansen, Petur Knudsen, Meinhard Olsen, Michal Przybylski, Andrias Poulsen og Karstin Hansen úr NSÍ;
Pól Fláaberg, Jan á Högaryggi og Rói Olsen úr EB/Streymi;
Hjalti Strømsten úr Víkingi;
Jóhan Waag Høgnesen og Mikkjal á Bergi úr KÍ;
Høgni Egilstoft Nielsen úr 07 Vestur.
Ari Krosslá Poulsen úr FC Suðuroy.
Les annars meira um fyrireikingarnar hjá U17 her:
http://www.fsf.fo/Default.aspx?ID=208&Action=1&NewsId=1059&PID=487
HE